Malaysia mungkin saman kumpulan mengaku waris Sulu, kata Azalina

Malaysia bertindak ofensif dan tidak menolak kemungkinan untuk menyaman kumpulan mengaku waris kesultanan Sulu, susulan kerugian yang dihadapi negara berikutan tindakan undang-undang yang dikemukakan mereka.
Menteri di Jabatan Perdana Menteri (Undang-undang dan Reformasi Institusi) Azalina Othman Said berkata kerajaan akan mengkaji untuk mengambil tindakan saman memandangkan kos yang ditanggung oleh Malaysia adalah sangat tinggi.
"Kita akan membuat satu 'legal opinion' dari segi kajian sama ada kerajaan bersetuju apa tindakan perlu kita buat terhadap mereka, sama ada perlu kita saman untuk kerugian yang kita hadapi. Perjuangan belum tamat, tapi bagi Malaysia kita perjuangkan secara adil,” katanya pada sidang media Malaysia-Kes Sulu, di Pusat Timbang Tara Antarabangsa Asia di Kuala Lumpur hari.
Pada Februari lepas, Azalina dilaporkan berkata kerajaan membelanjakan RM31 juta bagi kos perundangan terhadap tuntutan lapan individu yang mengaku sebagai waris Kesultanan Sulu untuk mendapatkan pampasan terhadap tanah Sabah, dalam tempoh empat tahun.
Kos itu termasuk bayaran perkhidmatan peguam antarabangsa, prosiding mahkamah, terjemahan, penyelidikan sejarah dan perundangan yang bermula dari 20 November 2019 hingga 20 Januari lepas.
Dalam persidangan media hari ini Azalina berkata, tuntutan Kumpulan Sulu untuk mendapatkan AS$14.9 bilion (RM62.59 bilion) daripada Malaysia melalui proses timbang tara, boleh disifatkan sebagai ‘satu bentuk peperangan baharu’.
Beliau berkata tuntutan itu adalah satu serangan yang sofistikated dan kerajaan memberi jaminan akan melakukan gerakan secara agresif untuk ‘mematikannya’.
Katanya kerajaan mungkin akan mengambil tindakan undang-undang di Amerika Syarikat (AS) dan United Kingdom (UK) jika terbukti tuntutan terbabit didalangi penipuan.
“Jaminan kerajaan adalah kami akan lawan habis-habisan kerana tidak akan berkompromi dengan mana-mana ugutan. Kita kena matikan segala gerakan yang dilakukan oleh mereka daripada aspek pendanaan dan daripada aspek tuntutan.
“Kita negara berdaulat, kena ikut undang-undang. Kalau mereka betul-betul hendak membuat tuntutan, mereka patut menerima bahawa Mahkamah Rayuan The Hague di Belanda, sudah memutuskan tiada klausa perjanjian timbang tara yang sah wujud," katanya.
Sementara itu Azalina berkata pelabur dana yang terlibat dalam kes itu dipercayai adalah dari Amerika.
"Kabinet telah diberi maklum tetapi kita masih nak siasat. Kita ada bukti tapi ia tidak menyeluruh, jadi kita mahu betul-betul mengesahkannya, banyak catatan adalah dari Amerika. Sebab itu kita nampak dalam kita punya laman web, viewers banyak dari Amerika.
“Kita tak tahu mereka ni yang dari Amerika yang seronok nak tengok negara-negara Asean terlibat dalam proses.. saya tak tahu, tapi ada link yang banyak fokus di Amerika,” katanya, dan menambah perkara itu masih dalam siasatan dan kajian.
Pada 6 Jun, Malaysia  melakar kejayaan bersejarah selepas Mahkamah Rayuan Paris mengekalkan keputusan membenarkan Malaysia mencabar award yang diputuskan oleh Dr Gonzalo Stampa pada 25 Mei 2020 dalam kes tuntutan kumpulan Sulu.
Award akhir yang diperkatakan itu dikeluarkan Stampa, seorang penimbang tara Sepanyol pada 28 Februari 2022 kepada lapan individu terbabit.
Malaysia sekali lagi memperoleh kemenangan apabila Mahkamah Rayuan The Hague di Belanda pada 27 Jun lepas menolak permohonan kumpulan Sulu untuk mengiktiraf dan menguatkuasakan award akhir timbang tara itu yang bernilai AS$14.9 bilion (RM62.59 bilion) itu.
Dalam usaha mereka untuk menguatkuasakan award akhir berkenaan, Kumpulan Sulu itu dilaporkan telah mencuba untuk merampas aset syarikat petroleum Malaysia, Petronas di Luxembourg dan Belanda serta menyasarkan aset diplomatik Malaysia di Perancis (termasuk kedutaan).
Pada 2019, Kumpulan Sulu membawa perkara itu kepada penimbang tara Sepanyol itu untuk mendapatkan pampasan bagi tanah di Sabah, yang didakwa dipajakkan oleh nenek moyang mereka kepada sebuah syarikat perdagangan British pada 1878.


Najib minta Zahid teruskan kontrak visa kepada UKSB, kata saksi

Mahkamah Tinggi hari ini diberitahu bahawa bekas perdana menteri Najib Razak telah meminta Ahmad Zahid Hamidi meneruskan kontrak syarikat Ultra Kirana Sdn Bhd (UKSB) sebagai operator (pengendali) tunggal sistem Visa Luar Negara (VLN) ke Malaysia di China.Bekas ketua penolong setiausaha di bahagian hal ehwal imigresen, kementerian dalam negeri (KDN) Azman Azra Abdul Rahman @ Md Salleh berkata permintaan itu dibuat menerusi catatan minit oleh Najib pada dua surat bertarikh 23 Mei 2013 dan 20 Januari 2014 yang dihantar kepada Zahid, yang merupakan menteri dalam negeri ketika itu.Beliau berkata kedua-dua surat telah dihantar oleh UKSB kepada Najib bagi memohon pertimbangan ahli Parlimen Pekan itu untuk mengekalkan syarikat tersebut sebagai pengendali tunggal pengurusan visa ke Malaysia di China.“Pada 23 Mei 2013, perdana menteri telah minit secara bertulis kepada Ahmad Zahid bahawa projek ini perlu diluluskan.“Minit bertarikh 20 Jan 2014 itu menyatakan ‘YB Datuk Sri Zahid, Sila Bantu Dalam Hal ini. Kontrak ini perlu diteruskan,’” katanya yang membacakan pernyataan saksi semasa pemeriksaan utama oleh timbalan pendakwa raya Lim Wai Keong pada hari kedua perbicaraan kes rasuah Zahid membabitkan kontrak VLN.Saksi pendakwaan kedua itu berkata pada 28 Februari 2014, satu perjanjian telah dimeterai antara UKSB dan kerajaan untuk membekalkan sistem VLN yang berkuat kuasa selama enam tahun bermula 1 November 2013 hingga 31 Oktober 2019.“Dalam perjanjian tersebut, syarikat UKSB hendaklah membangun, mengintegrasi dan menyelenggara sistem VLN dengan kosnya sendiri tanpa mengenakan apa-apa kos kepada kerajaan.“Kerajaan juga membenarkan syarikat UKSB mengutip caj pada suatu kadar yang tidak melebihi kadar siling RM105 yang boleh dikenakan bagi setiap permohonan Visa Malaysia,” katanya.Semasa pemeriksaan balas oleh peguam Ahmad Zaidi Zainal, yang mewakili Zahid, saksi itu mengakui minit yang diterima tertuduh daripada Najib ketika itu adalah berbentuk arahan.Ahmad Zaidi: Berdasarkan pada minit itu, Datuk (Ahmad) Zahid tidak diberi pilihan, sama ada teruskan atau pertimbang semula (kontrak VLN)?Azman Azra: Dalam minit-minit itu, tidak ada ayat pilihan.Sementara itu, ketika pemeriksaan semula oleh timbalan pendakwa raya Wan Shaharuddin Wan Ladin, saksi pendakwaan pertama iaitu Penolong Pendaftar Syarikat dan Perniagaan Suruhanjaya Syarikat Malaysia (SSM) Muhamad Akmaludin Abdullah, 38, bersetuju bahawa maklumat yang tercatat pada sijil SSM tidak semestinya mencerminkan kewangan sebenar UKSB.Beliau juga bersetuju dengan cadangan Wan Shaharudin bahawa ketepatan sesuatu maklumat yang dibekalkan UKSB adalah terpulang kepada syarikat itu, dan jika maklumat tersebut tidak betul, ia menjadi satu kesalahan di bawah Akta Syarikat 2016.Zahid, 68, berdepan 33 pertuduhan menerima suapan berjumlah SG$13.56 juta daripada UKSB sebagai dorongan untuk dirinya, sebagai seorang pegawai badan awam iaitu menteri dalam negeri, melanjutkan kontrak syarikat itu sebagai pengendali Perkhidmatan One Stop Centre (OSC) di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.Beliau didakwa melakukan kesalahan itu di Seri Satria, Presint 16, Putrajaya dan di Country Heights, Kajang antara Oktober 2014 dan Mac 2018 mengikut Seksyen 16 (a)(B) Akta Suruhanjaya Pencegahan Rasuah Malaysia 2009 serta boleh dihukum mengikut Seksyen 24(1) akta sama yang membawa hukuman maksimum penjara 20 tahun dan denda lima kali ganda nilai suapan atau RM10,000 mengikut mana lebih tinggi, jika sabit kesalahan.Bagi tujuh lagi pertuduhan, Zahid didakwa sebagai menteri sama telah mendapatkan untuk dirinya wang tunai SG$1,150,000, RM3,000,000, EURO15,000 dan US$15,000 tanpa balasan daripada UKSB yang mempunyai hubungan dengan kerja rasmi beliau.Beliau didakwa melakukan kesalahan itu di Country Heights antara Jun 2015 dan Oktober 2017 mengikut Seksyen 165 Kanun Keseksaan yang membawa hukuman maksimum penjara dua tahun atau denda atau kedua-duanya, jika sabit kesalahan.Perbicaraan di hadapan hakim Mohd Yazid Mustafa bersambung Khamis.


Kumpulan pencinta alam beri amaran agenda ‘hijau’ hanya gimik syarikat

Sebuah kumpulan pencinta alam memberi amaran rakyat Malaysia adalah penyumbang kepada kegagalan untuk mewujudkan kehidupan lestari, dengan banyak syarikat tempatan bermain talam dua muka tentang agenda “hijau”.Persatuan Perlindungan Alam Sekitar Malaysia mengatakan laporan Carbon Disclosure Project baru-baru ini mendedahkan 100 syarikat bertanggungjawab untuk 71% pelepasan gas rumah hijau yang dipersalahkan untuk perubahan iklim. Ini adalah seruan kepada syarikat untuk “melakukan apa yang benar”.“Seperti sekarang, kita di Malaysia sudah menggunakan sumber daya 2.2 planet tanpa menyesuaikan ekuiti, dan kita tidak hidup dalam gaya hidup lestari,” kata presiden kumpulan itu Nithi Nesadurai kepada MalaysiaNow.Beliau berkata, pengguna sepatutnya dapat memilih produk mesra alam sekitar, dan perniagaan harus “hijau”, yang menjadi slogan menerapkan langkah-langkah yang lestari.Tetapi beliau mengingatkan agar tidak menjadikan inisiatif ini sekadar gimik atau sekadar cukup syarat.Beliau berkata terdapat syarikat yang kononnya “hijau” tetapi melabur dalam projek tidak lestari seperti loji janakuasa arang batu dan penambakan tanah hanya kerana memberikan pulangan yang tinggi.Beliau berkata, pengguna sepatutnya dapat memilih produk mesra alam sekitar, dan perniagaan harus “hijau”, yang menjadi slogan menerapkan langkah-langkah yang lestari.Bagi Nithi, ini hanyalah sekadar untuk menunjukkan imej bertanggungjawab terhadap alam sekitar kepada umum.“Beberapa syarikat utama menganjurkan persidangan kelestarian tetapi pada masa sama menyokong aktiviti yang tidak lestari,” katanya.Beliau berkata, ada banyak hal yang perlu disemak sebelum syarikat dapat disahkan sebagai lestari.“Syarikat perladangan yang ingin memiliki pensijilan RSPO harus memenuhi piawaian kelestarian,” kata Nithi, merujuk kepada Roundtable on Sustainable Palm Oil yang berpusat di Zurich dan mempunyai sekretariat di Kuala Lumpur.Terdapat juga indeks bangunan hijau (GBI), yang menyediakan standard hijau kepada pemaju.Tetapi di sini, bukan sekadar membina bangunan yang mesra hijau. Ia juga mengenai apakah bangunan itu perlu dibina.Syarikat pemaju, misalnya, sudah membina puluhan ribu bangunan yang tidak diperlukan sesiapa pun.“Keputusan yang lestari adalah tidak membina bangunan-bangunan ini,” katanya dengan mengkritik “lambakan” bangunan komersial dan rumah kediaman.‘Carrot and stick’ atau’ganjaran dan hukuman’Bekas presiden Majlis Bangunan Hijau Malaysia Von Kok Leong mengatakan di Malaysia, tidak sukar bagi syarikat untuk menjadi “hijau”.Katanya ada “ganjaran mencukupi dan kurangnya hukuman” ketika pembuat dasar berusaha mendorong amalan tersebut dengan skim insentif untuk menggalakkan pelaburan termasuk meningkatkan kualiti dan produktiviti.Tetapi di sektor korporat, menjadi lestari masih lagi tindakan sukarela.“Tetapi syarikat yang lebih besar mula untuk melihat peluang yang datang untuk memperbesar pasaran saham mereka, meningkatkan tadbir urus, dan mengurangkan kos tenaga,” kata Von.Beliau mengatakan beberapa syarikat sudah mengambil langkah berani seperti meningkatkan proses perindustrian untuk menjadi lebih cekap tenaga, beralih ke premis yang mencapai penarafan GBI, dan mengitar semula air dan sisa.“Ramai yang mula untuk mengubah imej mereka, untuk dilihat sebagai mengikut perkembangan zaman.“Ini adalah usaha yang datang dari hati, dan dari atas ke hirarki bawah.”Namun, yang lain melihat menjadi hijau sebagai kata kunci sahaja dan tidak dapat membayangkan bagaimana mereka atau produk atau perkhidmatan sesuai dengan konsep itu.Berita baiknya ialah pengguna sendiri dapat mempengaruhi perubahan yang turut memberikan manfaat kepada mereka.“Masyarakat dapat mendesak barangan elektrik jimat tenaga, produk yang tidak membahayakan alam sekitar, tadbir urus dan tanggungjawab korporat yang lebih baik, dan hukuman yang lebih berat bagi mereka yang memusnahkan alam sekitar,” kata Von.Jalan masih panjang di hadapan, tetapi Von melihatnya sebagai perbincangan berterusan antara pihak berkepentingan.“Ramai yang mula sedar kita menghirup udara yang sama, minum dari sumber air yang serupa, dan berhak mendapat akses kepada tenaga bersih.”Nithi bersetuju. “Syarikat harus bertindak,” katanya kepada MalaysiaNow. “Tidak ada Planet B.”


Malaysia dijangka catat pertumbuhan ekonomi 6% tahun ini

Ekonomi Malaysia dijangka berkembang sebanyak 6% tahun ini selepas didorong oleh pembukaan sempadan antarabangsa, peningkatan kadar vaksinasi dan peralihan negara ke arah fasa endemik.Penolong Naib Presiden Moody’s Investors Nishad Majmudar berkata pembukaan semula sempadan antarabangsa akan memacu sektor perkhidmatan yang berkaitan dengan pelancongan.“(Berhubung dengan peralihan ke dalam fasa endemik), kami menjangkakan bahawa ia akan menyokong aktiviti ekonomi yang lebih besar termasuk perbelanjaan swasta di negara ini. Satu lagi faktor ialah kami meramalkan pertumbuhan yang lebih lemah dalam pasaran eksport utama seperti Kesatuan Eropah, yang menyumbang kira-kira 10% daripada eksport.“Bagaimanapun, Malaysia yang memiliki kemampuan eksport yang pelbagai seperti elektronik termasuk minyak dan gas akan berada dalam kitaran yang cukup mantap, tambahan pula, harga barangan ini sedang meningkat,” katanya kepada pemberita semasa sidang meja bulat maya Moody’s yang bertajuk “Inside Asean:Malaysia” hari ini.Beliau menjelaskan bagaimanapun terdapat beberapa risiko penurunan seperti konflik Ukraine-Rusia serta potensi lonjakan inflasi yang akan menyebabkan Bank Negara Malaysia (BNM) memberikan respons yang lebih cepat berkaitan normalisasi kadar dasar.“Konflik Ukraine-Rusia adalah risiko penurunan terbesar untuk pertumbuhan. Malah, kami mengunjurkan beberapa ekonomi G20 di Eropah dan Asia Pasifik akan mengalami kejatuhan,” kata Nishad, sambil menambah BNM dijangka akan menaikkan kadar asasnya pada separuh pertama 2022.Satu lagi pusingan penutupan sempadan selepas timbul ancaman varian baru akan menjadi antara risiko yang berpotensi tetapi kerajaan Malaysia telah nekad untuk memastikan ekonomi terbuka dan merawat Covid-19 sebagai endemik.Selain itu, persekitaran politik yang tidak menentu akan menjejaskan kredibiliti serta keberkesanan institusi di Malaysia selain mengancam kestabilan aliran modal dan pelaburan, yang boleh menjadi risiko penurunan yang lain bagi Malaysia, katanya.“Dalam penilaian kami sejak beberapa tahun kebelakangan ini, beberapa riuh-rendah politik yang kami dengar, dalam pandangan kami, tidak mempengaruhi fungsi institusi ekonomi utama seperti kementerian kewangan, Bank Negara dan pengawal selia sekuriti.


PR1MA akan teruskan pembinaan 60 projek terbengkalai, kata menteri

Kementerian Perumahan dan Kerajaan Tempatan (KPKT) menerusi Perbadanan PR1MA Malaysia (PR1MA) akan meneruskan pembinaan 60 daripada 92 projeknya terbengkalai, kata menterinya Zuraida Kamaruddin.Katanya, 32 projek lagi sudah dihentikan selepas PR1MA tidak lagi menerima peruntukan daripada kerajaan, mulai 2016.Katanya, PR1MA dijangka menjana keuntungan semula mulai tahun depan dengan pelaksanaan program rasionalisasi serta mengikut arahan kerajaan pada 2018 iaitu projek di bawah 15% akan dikaji dan dihentikan manakala projek melebihi 15% diteruskan pembinaanya.“Daripada 92 projek di bawah PR1MA, kita hentikan 32 projek manakala selebihnya diteruskan secara berperingkat dan kita meneruskan dengan model berbeza sama ada ditukarkan kepada Projek Perumahan Rakyat (PPR) di bawah KPKT atau tukar kepada usaha sama.“Ini adalah apa yang kita lakukan sekarang dalam PR1MA untuk memastikan tanah baik menjadi lebih produktif,” katanya di Dewan Rakyat, hari ini.Katanya, 32 projek lagi sudah dihentikan selepas PR1MA tidak lagi menerima peruntukan daripada kerajaan, mulai 2016.Beliau menjawab soalan, Chow Kon Yeow (DAP-Tanjong) yang meminta KPKT menyatakan apakah pendekatan kerajaan dalam memastikan pembekalan Rumah Mampu Milik (RMM) kepada semua negeri termasuk Pulau Pinang mencukupi memandangkan program PR1MA sudah tidak diteruskan sekarang.Chow juga mahu kementerian memberikan perincian pampasan yang dibayar kepada para pemaju yang tidak dapat meneruskan projek PR1MA disebabkan kepelbagaian faktor.Menurut Zuraida, PR1MA sudah membayar RM172 juta kepada 17 daripada 32 syarikat pemaju hartanah yang terbabit sebagai pampasan berdasarkan kos kerja pembangunan dan faedah atas kelewatan, manakala baki selebihnya masih dalam perundingan.Katanya, bayaran berkenaan dibuat dengan menggunakan wang hasil jualan unit PR1MA yang sudah siap kepada pembeli berminat, selepas KPKT melakukan rasionalisasi projek berkenaan, sejak 2018.“Kita berjaya menurunkan kos kira-kira 30% daripada nilai sebenar tuntutan dibuat oleh syarikat pemaju perumahan terbabit.“Kita akan menggunakan tanah produktif untuk membuat rumah baru, membuat penilaian terhadap projek dan akan bekerjasama dengan Jabatan Perumahan Negara (JPN), Syarikat Perumahan Negara Berhad (SPNB) dan sebagainya.”Ketika ini katanya, KPKT merancang membina 546,755 unit rumah mampu milik di seluruh negara.Menurut Zuraida, daripada jumlah itu 163,337 dalam pembinaan dan 55,496 sudah siap sepenuhnya manakala 327,922 dalam perancangan pembinaan di bawah kerajaan persekutuan, kerajaan negeri dan swasta.“Kita juga berjaya menyelesaikan masalah pembinaan membabitkan hampir 200,000 unit rumah mampu milik di mana 55,000 sudah siap dan 150,000 lagi dalam pembinaan dijangka siap secara berperingkat pada tahun depan.”


Sorry.


95 hospital swasta setuju bantu rawat pesakit Covid-19

Kementerian Kesihatan Malaysia (KKM) mendapat suntikan semangat dalam memerangi penularan pandemik Covid-19 apabila 95 buah hospital swasta bersetuju untuk membantu kerajaan dalam merawat pesakit Covid.Ketua Pengarah Kesihatan Dr Noor Hisham Abdullah berkata sesi libat urus antara kedua-dua pihak itu adalah satu perkembangan baik yang melibatkan pertukaran dan perkongsian tenaga pakar termasuk aset yang ada ketika negara berusaha keras melandaikan lengkuk pandemik tersebut.“Kita baru mulakan libat urus dengan mereka Sabtu lalu dan kita dapati, 95 dari 130 hospital yang berkemampuan merawat pesakit Covid-19, bersetuju untuk sama-sama dalam hal ini. Sehingga kini, kita mempunyai 1,286 katil termasuk 65 di Unit Rawatan Rapi, 54 buah mesin ventilator selain bantuan dari 66 pakar perubatan.“Kita juga menggunakan Ordinan Darurat yang membolehkan tenaga pakar, petugas dan aset seperti bekalan ubat yang dipinjamkan dari swasta ke swasta, awam ke awam atau sebaliknya,” katanya dalam satu taklimat media darurat Covid-19 bersama KKM secara maya semalam.Ditanya sama ada Ordinan Darurat yang sedang dilaksanakan kerajaan ketika ini membantu KKM dalam mengurangkan peningkatan kes Covid-19, Noor Hisham berkata ia sangat berguna dalam membentuk kerjasama dengan hospital swasta khasnya apabila ada kes-kes kecemasan.Katanya, Ordinan Darurat memperkasakan Akta Pencegahan dan Pengawalan Penyakit Berjangkit 1988 (Akta 342) dalam berdepan masalah jangkitan penyakit yang kini tidak lagi terhad kepada lokaliti tertentu saja selain kini lebih tinggi tersebar menerusi sporadik berbanding kluster.“Akta 342 ini dibuat sewaktu 1988 yang dahulunya tidak dimasukkan negeri, cuma kawasan tetapi ia boleh digunakan untuk kecemasan seperti penggunaan tenaga pakar awam ke swasta.“Kita tidak gunakan kekerasan (paksaan) dengan hospital swasta sehingga membawa kepada mahkamah, sebaliknya ‘soft approach’ dalam membentuk kerjasama di samping melihat kepada keupayaan yang mereka ada,” tambahnya.Katanya, Ordinan Darurat memperkasakan Akta Pencegahan dan Pengawalan Penyakit Berjangkit 1988 (Akta 342) dalam berdepan masalah jangkitan penyakit yang kini tidak lagi terhad kepada lokaliti tertentu saja selain kini lebih tinggi tersebar menerusi sporadik berbanding kluster.Sementara itu, Noor Hisham juga berkata sistem penjagaan kesihatan negara berada di takat putus dan sebab itu amaran dibangkitkan awal bulan ini susulan kapasiti hospital yang ada bagi menampung pesakit Covid-19.Beliau berkata integrasi dan kerjasama antara penyedia perkhidmatan kesihatan swasta dan hospital kerajaan boleh mengurangkan kesesakan pesakit.“Strategi kami adalah untuk mengurangkan kes. Sekarang kita mempunyai ruang yang cukup untuk memenuhi keperluan pesakit. Kami berharap dalam masa dua minggu akan datang, kami dapat mengurangkan dan menstabilkan keadaan. Rancangannya adalah untuk mengurangkan dan mengawal keadaan dan berharap sistem penjagaan kesihatan kembali kepada normal,” katanya.Dalam pada itu, Ketua Pengarah Kanan Setor Pengurusan Bencana, Wabak, Krisis dan Kecemasan KKM Dr A Maheshwara Rao yang turut menyertai taklimat itu berkata aplikasi MySejahtera diwujudkan untuk memberi kesedaran tentang kes Covid-19 termasuk notifikasi berkenaan radius terdekat dengan seseorang pengguna.Katanya, notifikasi itu bukanlah untuk menakutkan pengguna sebaliknya memberikan peringatan dan kesedaran tentang pentingnya aspek penjagaan diri dan prosedur operasi standard (SOP) di mana sahaja mereka berada.“Malah, apabila ada kes yang berdekatan dengan pengguna, hal ini disebarkan di dalam Twitter dan platform lain. Ini pada saya, satu petanda bahawa masyarakat peka akan kes berhampiran mereka,” katanya dan menambah aplikasi itu akan dikemaskini dalam masa 72 jam untuk tujuan penambahbaikan.Beliau berkata orang ramai dinasihatkan supaya mengemas kini maklumat diri serta mengaktifkan “push notification” supaya dapat mengetahui maklumat dan hebahan terkini dan sehingga kini, aplikasi itu sudah dimuat turun oleh 27,313,193 pengguna melibatkan 1.5 juta premis perniagaan berdaftar.


Kes harian lepasi 4,000 jangkitan

Malaysia merekodkan kes baru sebanyak 4,083 menjadikan kes keseluruhan Covid-19 meningkat sebanyak 2,715,847 kes.5,435 pesakit juga direkodkan sembuh, menjadikan jumlah keseluruhan pesakit sembuh sebanyak 2,630,680.Dalam pada itu, kes yang memerlukan rawatan di unit rawatan rapi (ICU) adalah sebanyak 391 kes di mana 314 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 215 kes di mana 145 adalah kes Covid-19.Dari 4,083 kes harian yang dilaporkan pada hari ini, 69 kes (1.7%) adalah daripada Kategori Tiga, Empat, dan Lima, dan 4,014 kes (98.3%) lagi adalah terdiri daripada Kategori Satu dan Dua.


PM jamin tarif elektrik tidak dinaikkan bagi pengguna domestik, peniaga kecil

Kerajaan tidak berhasrat untuk menaikkan tarif elektrik kepada pengguna domestik bagi mengelakkan rakyat terbeban, kata Perdana Menteri Anwar Ibrahim.
Beliau berkata keputusan itu turut melibatkan industri kecil dan sederhana (IKS), syarikat pertanian serta pengeluar makanan walaupun ia memberi implikasi kewangan kepada negara hampir RM30 bilion setahun.
“Jika dikenakan pun (kenaikan tarif elektrik) hanya terhadap syarikat-syarikat multinasional yang eksport kerana tarif terlalu rendah buat mereka dan subsidi itu tidak harus diberikan kepada syarikat gergasi yang untungnya tinggi.
“Dari segi rakyat tidak ada langsung cadangan kerajaan untuk naikkan tarif elektrik,” katanya pada sidang media selepas mempengerusikan Mesyuarat Kabinet di sini hari ini.
Anwar, bagaimanapun berkata kenaikan terhadap syarikat multinasional hanya akan berlaku secara berperingkat dan berpatutan untuk memastikan ia tidak menjejaskan operasi dan unjuran syarikat.
Menurut Perdana Menteri, maklumat terperinci mengenai keputusan itu akan diumumkan Menteri Sumber Asli, Alam Sekitar dan Perubahan Iklim Nik Nazmi Nik Ahmad.
Mengenai persediaan pengurusan banjir, Anwar berkata Timbalan Perdana Menteri Ahmad Zahid Hamidi akan ke Kelantan esok bagi mengenal pasti langkah awal yang boleh diambil dalam persiapan menghadapi banjir.
“(Zahid) cuba kenal pasti masalah dan ambil langkah awal persiapan. Pendekatan kita berbeza, tidak tunggu banjir…persiapan sebelum banjir,” katanya.
Semalam, Zahid berkata kerajaan akan menggerakkan langkah proaktif dalam pengurusan bencana banjir termasuk mengaktifkan lebih awal pusat pemindahan sementara (PPS).
Beliau berkata dengan kerjasama Jabatan Meteorologi Malaysia (MetMalaysia), beberapa kawasan yang jumlah taburan hujan tinggi dan dijangka menyebabkan banjir akan diberi tumpuan.
Sementara itu, Anwar berkata Lembaga Pemasaran Pertanian Malaysia (Fama) diarahkan supaya lebih proaktif dalam menangani sebarang situasi melibatkan petani berikutan masalah penyelewengan dalam infrastruktur pemasaran.
“Tahun lepas anda dengar masalah besar hingga menjejaskan petani Cameron (Highlands) yang menghadapi isu menyebabkan mereka terpaksa buang produk mereka, masalah tiada pembeli, kesukaran pengangkutan dan lain-lain...jadi Fama perlu mengambil langkah berkenaan,” katanya.


Sekutu Nato timbang bekal lebih banyak senjata api kepada Ukraine

Tentera Rusia mengebom kubu pertahanan tentera Ukraine dan beberapa bandar di timur wilayah Donetsk semalam dalam apa yang dilihat sebagai satu tindakan ofensif terbaru, ketika sekutu Barat bertemu untuk membincangkan penghantaran lebih banyak senjata api ke Kyiv.
Kebanyakan sasaran meriam Rusia tertumpu pada Bakhmut, sebuah bandar yang dibom di wilayah Donetsk yang juga sasaran utama Presiden Vladimir Putin.
Tentera Ukraine yang berada di sana mengukuhkan kedudukan untuk menjangkakan pertempuran jalanan.
“Tiada satu meter persegi pun yang selamat di Bakhmut atau tidak dibedil atau diserang dron musuh,” kata gabenor wilayah itu, Pavlo Kyrylenko kepada penyiar kebangsaan Ukraine.
Beliau berkata meriam Rusia melancarkan serangan terhadap kubu pertahanan di Donetsk, termasuk wilayah Luhansk hingga ke Donbas, kawasan perindustrian Ukraine yang menjadi sasaran utama Rusia.
Jika Bakhmut mampu ditawan, maka ia akan menjadi batu loncatan kepada Rusia untuk mara ke atas dua bandar besar iaitu Donetsk, Kramatorsk dan Sloviansk, serta memberikan momentum baharu kepada Moscow selepas beberapa bulan tewas dalam pertempuran berikutan pencerobohannya sejak Februari tahun lalu.
Jurucakap Rumah Putih John Kirby di Washington berkata tentera Rusia membuat kemajuan tambahan dalam serangan mereka ke atas Bahkmut tetapi masih tidak jelas sama ada bandar itu akan jatuh atau tidak.
Dengan ulang tahun pertama pencerobohan Rusia semakin hampir, Kremlin memperhebatkan operasi merentasi kawasan di selatan dan timur Ukraine, dan serangan terbaru yang besar dijangka secara meluas.
Setiausaha Pertahanan AS Lloyd Austin berkata beliau menjangkakan Ukraine akan melancarkan serangan sendiri terhadap Rusia pada musim bunga.
"Ukraine mahu mencipta momentum," katanya kepada pemberita selepas menteri pertahanan negara-negara Nato dan sekutu Ukraine lain bertemu di Brussels untuk membincangkan mengenai persiapan Kyiv dengan lebih banyak bantuan ketenteraan.
Beliau berkata sekutu Barat akan membekalkan lebih banyak peluru secepat mungkin dan kekal bersatu di belakang Kyiv walau berapa lama masa yang diperlukan untuk mematahkan pencerobohan Rusia.
Barisan pertahanan Ukraine kini lebih bersiap sedia berbanding apa yang boleh dibuat oleh Barat.


2 maut insiden tembakan rambang di AS

Dua orang maut manakala lima lagi cedera dalam kejadian tembakan di Norfolk di timur Virginia, Amerika Syarikat (AS) pada Ahad.
Polis Norfolk memaklumkan pihaknya menerima laporan mengenai insiden tembakan di blok 5000 Killam Avenue sekitar tengah malam dan mendapati empat wanita dan tiga lelaki telah ditembak, lapor Xinhua.
Kesemua mangsa dibawa ke hospital, dan dua daripadanya meninggal dunia akibat cedera parah.
Motif kejadian masih disiasat.
Sekurang-kurangnya 458 kejadian tembakan dilaporkan di AS setakat tahun ini, memetik data terkini Arkib Keganasan Senjata.


Henti sebar video tular komunikasi lucah babitkan kanak-kanak

Semua pihak diminta menghentikan penyebaran video melibatkan usahawan kosmetik yang didakwa membuat komunikasi lucah dan amang seksual membabitkan kanak-kanak di bawah umur.Pengasas Majlis Pimpinan Politik Wanita Malaysia (Comwel) Zuraida Kamaruddin dalam kenyataan semalam memaklumkan perkara itu adalah bagi mengelakkan ketidakselesaan kepada masyarakat dan dikhuatiri menyumbang kepada masalah sosial dalam kalangan anak-anak.“Sebagai ibu bapa, pantaulah aktiviti harian anak-anak kita agar tidak terjebak dalam perkara ini. Apatah lagi pada ketika ini, gajet seperti telefon bimbit merupakan medium perhubungan dan alat komunikasi asas yang penting buat mereka khususnya ketika pembelajaran secara dalam talian,” katanya.Beliau berkata usahawan itu perlu dikenakan tindakan kerana berkongsi atau menyebarkan kandungan lucah membabitkan kanak-kanak menerusi video yang tular sejak 9 Jun lepas.Katanya tindakan usahawan itu adalah salah di sisi moral masyarakat serta undang-undang di bawah Akta Komunikasi dan Multimedia serta Akta Kesalahan Seksual Terhadap Kanak-Kanak 2017.Zuraida turut menyeru semua pempengaruh supaya memanfaatkan medium itu sebaik mungkin dengan menyebarkan perkongsian maklumat bermanfaat terutama ketika Malaysia dan dunia berdepan ancaman pandemik Covid-19.Beliau berkata inilah masanya untuk pempengaruh media sosial menasihati pengikut masing-masing untuk mendaftarkan diri dalam Program Imunisasi Covid-19 Kebangsaan dan mengikut garis panduan yang dikeluarkan oleh kerajaan sebagai usaha bersama memerangi wabak itu.


BAM beri lampu hijau Zii Jia bergerak secara profesional

Presiden Persatuan Badminton Malaysia (BAM) Mohamad Norza Zakaria telah memberikan lampu hijau kepada pemain perseorangan lelaki nombor satu negara Lee Zii Jia untuk beraksi sebagai pemain profesional.“Confirmed (Sah),” kata Mohamad Norza dalam maklum balas ringkasnya kepada Bernama ketika dihubungi untuk mendapatkan penjelasan mengenai hantaran Zii Jia dalam Facebooknya hari ini.Ini setelah Zii Jia menyatakan bahawa Norza telah “merestui” hasratnya untuk menjadi pemain profesional selepas perjumpaan daripada hati ke hati antara Norza dengan beliau bersama ibu bapanya. “Saya gembira kami sudah menyelesaikan isu ini dengan BAM selepas menerima ‘restu’ Tan Sri untuk saya menjadi pemain profesional. “Pencapaian saya di masa lalu dan akan datang akan sentiasa merupakan hasil usaha Norza, BAM dan Malaysia. Saya sentiasa berterima kasih dengan bimbingan dan jagaan Tan Sri dan memberikan saya peluang untuk berkhidmat kepada negara yang saya cintai,” kata Zii Jia.Oleh itu, pemain nombor tujuh dunia itu berkata beliau akan kembali beraksi dengan menyertai Kejohanan Badminton Berpasukan Asia (BATC) 2022 yang dijadualkan berlangsung di Pusat Konvensyen Setia City, Selangor dari 15 hingga 20 Feb ini.Pada masa sama, anak kelahiran Kedah menggesa setiap orang supaya terus menyokong BAM dan pemain profesional negara, yang bakat mereka juga digilap oleh BAM.Sementara itu, Zii Jia dalam satu sidang media hari ini enggan mengulas laporan berita bahawa beliau menolak satu tawaran RM1 juta yang ditawarkan BAM dalam usaha untuk mengekalkan beliau dalam kemnya.Timbalan Presiden BAM Jahaberdeen Mohamed Yunos berkata kedua-dua pihak berpuas hati dengan hasil mesyuarat, yang diadakan bagi membincangkan rayuan daripada pemain nombor tujuh dunia terhadap keputusan BAM menggantung beliau daripada menyertai mana-mana kejohanan antarabangsa kerana meletakkan jawatan daripada BAM. Jumaat lepas, Jahaberdeen mengumumkan BAM tidak akan mendaftarkan Zii Jia untuk mana-mana kejohanan antarabangsa selama dua tahun berkuat kuasa dari 18 Jan.Ini berikutan keputusan pemain berusia 23 tahun itu menyerahkan surat peletakan jawatan daripada mewakili BAM pada 11 Januari untuk menjadi pemain profesional dengan alasan beliau tidak dapat menahan tekanan dan gaya hidup dengan disiplin yang ketat dalam Akademi Badminton Malaysia (ABM).Bagaimanapun, BAM mengesahkan semalam bahawa Zii Jia telah menghantar surat rayuan terhadap keputusan badan sukan itu dan berjanji untuk mencari penyelesaian terbaik dengan segera.


2,232 kes baru Covid-19, 1,006 pulih, 4 lagi kematian dilaporkan

Sebanyak 2,232 kes baru Covid-19 dikesan hari ini termasuk enam jangkitan import, menjadikan angka keseluruhan penularan dalam negara berjumlah 138,224, kata Ketua Pengarah Kesihatan Dr Noor Hisham Abdullah.Katanya, sebanyak 1,006 pesakit pulih dan dibenarkan pulang, menjadikan jumlah keseluruhan angka sembuh 109,115 kes atau 78.9%.“Selangor melaporkan kes harian tertinggi iaitu sebanyak 557 kes, diikuti Johor 396 dan Sabah 374 kes,” katanya dalam satu kenyataan.Katanya, kes aktif dengan kebolehjangkitan pula berjumlah 28,554.“Daripada jumlah itu 187 pesakit di tempatkan di Unit Rawatan Rapi termasuk 87 memerlukan bantuan alat pernafasan,” katanya.Noor Hisham memaklumkan terdapat empat lagi kematian, menjadikan jumlah mangsa yang maut meningkat kepada 555 orang.Katanya terdapat lapan lagi kluster baru dikesan.“Masing-masing dua kluster dilaporkan di Kelantan (Kluster Kampung Renok, Kluster Kampung Geting) dan Terengganu (Kluster Kubang Bujuk, Kluster Kejaya),” katanya.Kluster lain termasuk Kluster Jalan Keluli di Johor dengan 42 kes positif, Kluster Medan Idaman di Kuala Lumpur (10 kes), Kluster Jelita di Sarawak (8 kes) dan Kluster Lumut Barat di Perak (11 kes).


Tuduh PN terima dana judi satu lagi pembohongan Anwar, kata Bersatu

Setiausaha Agung Bersatu, Hamzah Zainudin menyifatkan dakwaan Perdana Menteri Anwar Ibrahim yang menuduh Perikatan Nasional (PN) menerima dana daripada syarikat perjudian pada Pilihan Raya Umum ke-15 (PRU15) sebagai satu lagi siri pembohongan.
Justeru, Hamzah menegaskan tindakan undang-undang telah diambil untuk memfailkan permohonan bagi membatalkan semua pertuduhan yang dikenakan terhadap Pengerusi PN Muhyiddin Yassin.
Mengulas jawapan bertulis Menteri di Jabatan Perdana Menteri (Undang-undang dan Reformasi Institusi) Azalina Othman Said semalam bahawa Suruhanjaya Pencegahan Rasuah Malaysia (SPRM) tidak dapat mengesahkan dakwaan Anwar itu, Hamzah berkata ini membuktikan tuduhan berkenaan adalah "rekaan dan pembohongan semata-mata".
“Sama sebagaimana beliau tanpa rasa bersalah membohongi rakyat dengan pelbagai janji yang tidak ditunaikan seperti janji turun harga minyak, janji selesaikan kos sara hidup, janji menentang nepotisme, dan janji perangi rasuah tetapi melantik timbalan perdana menteri yang terbukti terdapat prima facie dan sedang membela diri terhadap 47 pertuduhan di mahkamah,” tambahnya, merujuk kepada Presiden Umno Ahmad Zahid Hamidi yang memainkan peranan penting dalam mengumpulkan sokongan partinya terhadap Anwar sebagai perdana menteri.
“Bagaimanapun, SPRM mendapati maklumat terlalu umum dan tiada pihak yang boleh mengesahkan isu ini.
“Justeru, tiada apa-apa fail siasatan dibuka ke atas isu ini,” katanya.
Terdahulu, Muhyiddin menuntut permohonan maaf daripada Anwar dan Zahid, dan menegaskan gabungan itu akan berbincang dengan pasukan peguam mereka mengenai tindakan seterusnya.
“Pertuduhan-pertuduhan predikat adalah cacat dan salah kerana tiada kesalahan seperti yang dipertuduhkan,” kata Hamzah.
Parti komponen PN, PAS juga menggesa Anwar memohon maaf kerana menyebarkan tuduhan palsu.


Kerajaan kaji bina kuarters pekerja asing, kata Annuar Musa

Kerajaan akan mengkaji langkah mewujudkan kuarters untuk pekerja asing bagi mengelak penularan pandemik Covid-19 di tapak pembinaan, kata Menteri Wilayah Persekutuan Annuar Musa.Beliau berkata bagi tujuan itu, pihaknya sedang berunding dengan beberapa kementerian lain dan Lembaga Pembangunan Industri Pembinaan Malaysia (CIDB).“Kadang kala, ada pekerja asing duduk di bangunan yang baru siap dibina, jadi kita tidak mahu situasi ini berlaku lagi.“Sebelum ini, berlaku penularan di tapak pembinaan Pavilion Embassy ketika gelombang kedua dan kini berlaku lagi sehingga wujudnya kluster tapak binaan Damanlela,” katanya pada sidang media selepas majlis penyampaian sumbangan kepada persatuan penduduk Kuala Lumpur di bawah program Wilayah Cakna 3.0.Turut hadir timbalannya, Santhara Kumar.Annuar berkata keadaan itu sekali gus membuktikan tempat tinggal buruh asing yang tidak memenuhi piawaian dan syarat boleh mendatangkan bahaya sehingga membawa kepada penularan wabak tersebut.“Oleh itu, kita akan lihat apakah kaedah yang boleh dipakai termasuk mengadakan tempat tinggal berpusat bagi pekerja asing ini.“Mereka (kontraktor) yang menggunakan khidmat pekerja asing perlu memastikan mereka bebas wabak itu sebelum dibawa masuk dan mempunyai tempat tinggal yang diluluskan,” katanya.Annuar berkata keadaan itu sekali gus membuktikan tempat tinggal buruh asing yang tidak memenuhi piawaian dan syarat boleh mendatangkan bahaya sehingga membawa kepada penularan wabak tersebut.Sehingga 18 November, sejumlah 3,128 pekerja di kawasan tapak binaan melibatkan Kluster Damanlela di Kuala Lumpur dan Selangor telah disaring dan merekodkan 1,346 kes positif.Bagaimanapun, Menteri Kanan (Kluster Keselamatan) Ismail Sabri Yaakob dilapor berkata belum terdapat keperluan untuk melaksana Perintah Kawalan Pergerakan Diperketatkan (PKPD) kerana Kementerian Kesihatan sudah menyaring kesemua pekerja asing terbabit manakala dua tapak pembinaan berkaitan ditutup.


94.6% dewasa, 72.8% populasi lengkap divaksin ketika jumlah suntikan lepasi 49 juta

23,766,414 individu atau 94.6% populasi dewasa di seluruh negara lengkap divaksinasi setakat semalam.Sementara itu, 25,366,353 atau 97.5% populasi dewasa telah menerima sekurang-kurangnya satu suntikan vaksin termasuk suntikan vaksin dos tunggal CanSino.Bagi populasi keseluruhan, 72.8% telah menerima vaksinasi lengkap dan 77.7% lagi telah menerima sekurang-kurangnya satu dos vaksin termasuk suntikan tunggal vaksin CanSino.Sejumlah 124,540 dos vaksin telah diberikan semalam, menjadikan jumlah keseluruhan vaksin diberikan di bawah Program Imunisasi Covid-19 Kebangsaan kepada 49,069,291.Kelantan dan Sabah kekal berada di bawah kadar 80% vaksinasi bagi dewasa masing-masing 77.6% dan 72.2%.


Sanitasi tangan semakin diabaikan?

Sejak meletusnya pandemik Covid-19, cecair pensanitasi tangan atau “hand sanitizer” dan pelitup muka menjadi antara barangan paling laris di pasaran sehingga ada yang menjualnya dengan harga yang mahal dan tidak masuk akal.Malah jika berkunjung ke farmasi, pasar raya atau kedai serbaneka untuk mendapatkan cecair nyahkuman ketika itu, pastinya para pengunjung akan terkilan kerana kehabisan stok.Namun, selepas lebih setahun pandemik tersebut membelenggu masyarakat dengan pelbagai pendekatan kebiasaan baru diperkenalkan bagi mengekang penyebaran virus, penggunaannya kini dilihat seolah-olah dipandang sepi.Tinjauan Bernama di beberapa farmasi terkemuka, kedai serbaneka malah stesen minyak di Melaka mendapati penjualan cecair pensanitasi tangan kini tidak “sederas” pada permulaan wabak Covid-19 tercetus pada tahun lepas.Seorang penjual di sebuah farmasi, Aina Razak, 25, berkata pensanitasi tangan serta penyembur nyahkuman yang dulunya menjadi rebutan kini semakin tidak dipedulikan walaupun harga jualan adalah mampu milik serta produk tersebut didatangkan dalam pelbagai saiz dan jenama.“Kalau dulu, memang tak sempat nak letak di atas rak. Memang cepat saja habis sampaikan kami terpaksa berulang kali membuat tempahan daripada pembekal dalam tempoh seminggu dan kadangkala, terputus bekalan.“Tapi sekarang, pembelian tak macam dulu. Mungkin orang ramai lebih membeli pelitup muka berbanding pensanitasi tangan kerana ia wajib digunakan terutama di tempat awam,” katanya.Bukan sekadar itu, pemerhatian yang dilakukan di beberapa tempat awam seperti stesen minyak, restoran, kedai serbaneka juga mendapati orang ramai tidak menggunakan cecair itu sebelum atau selepas memasuki premis tumpuan awam, walaupun disediakan secara percuma.Lebih memburukkan keadaan, penyediaan cecair nyahkuman di beberapa premis tumpuan awam juga seolah-olah hanya “cukup syarat”.Antara alasan yang diberikan pemilik premis adalah kekangan kos dan penggunaan tidak begitu memberangsangkan oleh pengunjung kerana mereka lebih mementingkan penggunaan pelitup muka serta mengimbas suhu.Presiden Persatuan Pakar Perubatan Kesihatan Awam Malaysia Dr Zainal Ariffin Omar ketika dihubungi juga mengakui penggunaan cecair nyahkuman tangan ini kurang digunakan sedangkan ia antara cara berkesan untuk menghentikan rantaian Covid-19 selain daripada pemakaian pelitup muka dan penjarakan fizikal.“Lebih banyak kempen perlu diadakan untuk tingkatkan kesedaran mengenai kepentingan dan kebaikan penggunaan pensanitasi tangan sebab ia sangat berkesan dan mudah dibawa untuk digunakan di mana-mana sahaja.“Sebab itu saya sangat galakkan agar setiap kita mempunyai satu (pensanitasi tangan) di dalam rumah, kereta, beg tangan serta poket,” katanya yang dihubungi Bernama.Turut senada, Exco Kesihatan dan Antidadah Melaka Rahmad Mariman yang turut menegur orang ramai yang tidak peka dengan pensanitasi tangan sedangkan ia termasuk dalam tiga prosedur operasi standard (SOP) asas dalam mengekang penularan Covid-19.“Sebenarnya tak semestinya menggunakan pensanitasi tangan, basuh tangan pun okey tapi sebab pensanitasi tangan dah ada dan mudah, pakai sajalah. Manfaatkan benda itu.“Saya tengok orang simpan di dalam kereta, dalam beg tangan. Sekadar simpan tapi tak digunakan. Maknanya di mana tahap kesedaran orang ramai? Seolah-olah tak ambil berat dengan SOP asas ini,” katanya.Bagi pemilik premis, Rahmad menasihati mereka agar menggunakan cecair nyahkuman yang diperakui serta jangan kedekut kerana bimbangkan kos.“Jangan sekadar ada sebab kalau berlaku jangkitan dalam premis, mereka terpaksa tutup kedai dan ini akan jejaskan perniagaan. Jadi jangan kedekut dan takut dengan kos yang akan dikeluarkan,” katanya.


Kerajaan akan bincang cadangan eksport semula ayam

Kerajaan akan membincangkan cadangan untuk membenarkan semula eksport ayam ke luar negara, kata Perdana Menteri Ismail Sabri Yaakob.
Beliau berkata ia susulan permohonan dari penternak yang mahu kerajaan mengkaji semula larangan eksport itu.
"Kita akan bincang dan kalau rasa kita boleh benarkan eskport, dan dari segi bekalan dalam negara tidak berkurangan kerana eksport itu, mungkin kita boleh pertimbangkan untuk semak semula (larangan eksport),” katanya.
"Ini sedang dibincangkan dan akan dibentangkan (Menteri Pertanian dan Industri Makanan) Ronald Kiandee secara terperinci, berapakah jumlah pengeluaran ayam untuk bulan depan. Adakah akan memberi kesan kalau kita lepaskan (benarkan) eksport.
"Kita takut nanti buka eksport 3.6 juta ekor sebulan, kalau kita buka (eksport), takut terkesan pula dari segi bekalan dalam negara. Bila bekalan kurang, harga mesti naik kerana permintaan melebihi penawaran. Sebab itu saya minta Mafi (Kementerian Pertanian dan Industri Makanan) tengok secara terperinci dari segi unjuran pengeluaran ayam untuk bulan depan," katanya.
Beliau berkata demikian kepada pemberita selepas melawat Pavilion Pahang pada Pameran Pertanian, Hortikultur dan Agropelancomgan Malaysia (MAHA) 2022 di Taman Ekspo Pertanian Malaysia Serdang (Maeps).
Ismail Sabri berkata kerajaan akan melihat kepentingan semua pihak supaya sebarang keputusan yang diambil mengenai eksport ayam, tidak akan memberi kesan kepada rakyat, dan menurutnya beliau percaya unjuran pengeluaran ayam itu akan dapat dibentangkan oleh Mafi minggu depan.
Sementara itu Perdana Menteri berkata beliau turut mengarahkan Kementerian Perdagangan Dalam Negeri dan Hal Ehwal Pengguna (KPDNHEP) menyenaraikan barangan yang telah turun harga serta barangan yang masih belum turun harga.
"Ini bertujuan membolehkan kerajaan memberi fokus untuk usaha menurunkan harga barang bagi menjamin keselesaan rakyat," katanya.
Sementara itu ketika mengulas mengenai isu kebocoran data peribadi yang didedah syarikat penyedia penyelesaian pembayaran dalam talian iPay88 Sdn Bhd, Ismail berkata ia akan dibincangkan dalam mesyuarat Kabinet.
"Ini kerana terdapat beberapa cadangan suruh buat RCI (Suruhanjaya Siasatan Diraja) dan macam-macam. Kita akan bawa ke Kabinet kerana perkara itu perkara besar," katanya.


Muhyiddin individu pertama terima vaksin Covid-19 hari ini

Program Imunisasi Covid-19 Kebangsaan bermula secara rasmi hari ini dengan Perdana Menteri Muhyiddin Yassin dijadualkan menjadi individu pertama di negara ini menerima vaksin itu pada kira-kira 3 petang.Pelaksanaan program tiga fasa yang diawalkan dua hari berbanding jadual asal pada 26 Februari (Jumaat) itu bakal menyaksikan lebih 500,000 anggota barisan hadapan menerima vaksin tersebut untuk fasa pertama ini yang akan berlangsung hingga April depan.Selain Muhyiddin, turut dijadualkan menerima vaksin itu pada petang ini ialah Ketua Pengarah Kesihatan Dr Noor Hisham Abdullah serta empat lagi warga kerja kementerian kesihatan.Mereka bakal menerima vaksin tersebut di Klinik Kesihatan Presint 11, Putrajaya yang merupakan antara lebih 500 Pusat Pemberian Vaksin (PPV) yang dikenal pasti di seluruh negara.Pada Ahad lalu, sebanyak 312,390 dos vaksin Pfizer-BioNTech dihantar ke negara ini dengan sebahagian diterbangkan ke Kuala Lumpur dan Pulau Pinang, sementara sebahagian lagi ke Johor.Vaksin tersebut dibawa dari Singapura yang merupakan hab pengagihan vaksin Covid-19 ke negara-negara Asia Pasifik.Setakat ini, 571,802 anggota barisan hadapan mendaftar untuk mendapatkan imunisasi itu dengan 57.3 peratus merupakan petugas sektor perubatan dan kesihatan, sementara baki 42.7 peratus adalah anggota sektor keselamatan seperti Angkatan Tentera Malaysia, Polis Diraja Malaysia, Jabatan Sukarelawan Malaysia, Jabatan Penjara, Jabatan Kastam Diraja Malaysia, serta Jabatan Bomba dan Penyelamat Malaysia.Pada Ahad lalu, sebanyak 312,390 dos vaksin Pfizer-BioNTech dihantar ke negara ini dengan sebahagian diterbangkan ke Kuala Lumpur dan Pulau Pinang, sementara sebahagian lagi ke Johor.Fasa kedua program ini akan bermula dari April hingga Ogos, melibatkan warga emas berusia 60 tahun ke atas serta kumpulan rentan dengan masalah morbiditi selain orang kurang upaya, manakala fasa ketiga dijadualkan dari Mei hingga Februari 2022 untuk kumpulan berusia 18 tahun dan ke atas.Program ini menyasarkan untuk memberi imunisasi terhadap jangkitan Covid-19 kepada kira-kira 80 peratus penduduk negara ini, baik rakyat tempatan mahupun warga asing.Malaysia telah memperoleh 66.7 juta dos vaksin Covid-19 melalui Fasiliti COVAX daripada lima pengeluar. Vaksin berkenaan ialah Pfizer-BioNTech, AstraZeneca, Sinovac, CanSinoBIO dan Sputnik V.Sejak kes pertama Covid-19 dilaporkan di negara ini pada 25 Jan 2020, seramai 288,229 orang dijangkiti virus itu setakat 23 Feb (semalam), selain 1,076 kematian direkodkan bagi tempoh sama.


Malaysia catat 2,690 kes baru Covid-19 hari ini

Malaysia mencatat 2,690 kes baru menjadikan kes keseluruhan Covid-19 hari ini meningkat sebanyak 392,942 kes.Selangor mencatat angka tertinggi kes harian sebanyak 751 disusuli Sarawak (595) dan Kelantan (424).Hanya Perlis (1), Wilayah Persekutuan Putraja (5), dan Labuan (3) sahaja yang mencatatkan kes satu digit hari ini.Negara juga mencatat sebanyak 1,853 kes sembuh menjadikan jumlah keseluruhan kes sembuh meningkat kepada 367,753.Kes aktif dengan kebolehjangkitan pula kini berjumlah 23,753.Dalam pada itu, 283 pesakit ditempatkan di Unit Rawatan Rapi termasuk 121 orang memerlukan bantuan alat pernafasan.Malaysia turut mencatat 10 lagi korban akibat Covid-19, menjadikan jumlah mangsa yang maut meningkat kepada 1,436 orang.


PM diterima mengadap Sultan Johor

Sultan Johor Sultan Ibrahim Sultan Iskandar berkenan menerima menghadap Perdana Menteri Ismail Sabri Yaakob di kediaman baginda di Johor Bahru hari ini.
Turut berangkat ke sesi menghadap itu ialah Tunku Mahkota Johor Tunku Ismail Sultan Ibrahim.
Menerusi hantaran di Facebook rasmi Sultan Ibrahim, sesi mengadap itu diadakan bersempena lawatan perdana menteri ke Johor hari ini.
Pertemuan tersebut difahamkan berlangsung kira-kira sejam.
Ismail yang juga penyandang kerusi Parlimen Bera hari ini menghadiri Majlis Ramah Mesra Bersama Warga Ayer Hitam di Dewan Terbuka Taman Suria Ros, Ayer Hitam.


Pejuang tak akan sokong MoU seumpama ’rasuah’, kata Dr Mahathir

Pejuang tidak akan menandatangani memorandum persefahaman (MoU) dengan kerajaan seperti Pakatan Harapan (PH) kerana seolah-olah terdapat unsur “rasuah” dalam perjanjian itu, kata pengerusinya, Dr Mahathir Mohamad.Ahli Parlimen Langkawi itu berkata, dalam sistem demokrasi parti pembangkang seharusnya mempunyai kebebasan dalam melakukan teguran kepada kerajaan.“Kita dapati bahawa kalau kita ambil bahagian kerana kita dapat pulangan tertentu, itu bagi kita tak sesuai kerana dia nampak seolah-olah ada unsur rasuah di situ. Iaitu kami akan sokong kalau kamu bagi sekian-sekian kepada kami,” kata bekas perdana menteri itu pada satu sidang media di Langkawi, hari ini.“Lainlah kalau kita ada unity government. Unity government bukan perjanjian tetapi semua orang ada kuasa yang sama.”Pada Isnin, MoU ditandatangani antara Perdana Menteri Ismail Sabri Yaakob bersama pemimpin utama PH, iaitu Anwar Ibrahim, Mohamad Sabu dan Lim Guan Eng serta Presiden Upko Wilfred Madius Tangau.Antara intipati utama MoU antara kerajaan dan PH termasuklah pemerkasaan pelan Covid-19, transformasi pentadbiran kerajaan, pembaharuan parlimen, kebebasan institusi kehakiman, Perjanjian Malaysia (MA63) dan pembentukan jawatankuasa pemandu.Semalam veteran DAP Lim Kit Siang menggesa Warisan, Pejuang dan Muda menyokong dan menandatangani MoU persefahaman dengan Ismail, mengatakan gencatan senjata politik perlu dilaksanakan dalam tempoh 10-18 bulan akan datang.Sebelum ini Presiden Warisan Shafie Apdal yang turut menolak untuk menyokong Memorandum Persefahaman untuk Transformasi dan Kestabilan Politik bersama kerajaan, mendakwa mereka tidak dilibatkan dalam rundingan yang disifatkan sepihak antara kerajaan dengan PH.Mahathir berkata hari ini, sekiranya kerajaan mahu memberikan sebarang kemudahan, ia seharusnya diberikan kepada semua ahli-ahli Parlimen pembangkang.“Jangan ada pilih orang yang berjanji sokong sahaja yang kita nak bagi. Sebab itu pihak Pejuang kita buat keputusan tidak akan terlibat.“Kita akan bebas dan kita akan jadi pembangkang dan tidak ada perjanjian dengan kerajaan untuk ‘quid pro quo’, kita bagi, dia bagi,” katanya.Mahathir turut mendedahkan, partinya tidak diundang dalam perbincangan antara kerajaan dan PH sebelum MoU itu ditandatangani.


3 tahanan bolos pusat kuarantin berjaya diberkas semula

Polis memberkas semula tiga daripada empat tahanan, yang melarikan diri daripada pusat kuarantin dan rawatan Covid-19 berisiko rendah (PKRC) Institut Latihan Mahkamah Anak Negeri, petang semalam.Ketua Polis Penampang Mohd Haris Ibrahim berkata, ketiga-tiga lelaki berkenaan iaitu dua warga Filipina Mohd Diyazmir Razif Rudyaz, 20, dan Salman Arip, 19, serta seorang warga tempatan Arippian Abdul, 27, ditahan di Lorong Wijaya 1, Taman Wijaya, Menggatal, Kota Kinabalu, pada 5.45 petang.“Pada masa yang sama polis masih memburu seorang lagi tahanan yang bolos, seorang warga Filipina iaitu Mohd Rahman Basir, 24,” katanya dalam sebuah kenyataan.Mohd Haris berkata orang awam yang mempunyai maklumat mengenai tahanan berkenaan diminta untuk menghubungi bilik gerakan Ibu Pejabat Polis Penampang di talian 088-723961 atau mana-mana balai polis berhampiran.Pada 24 Julai lepas, empat tahanan berkenaan dipindahkan dari Balai Polis Penampang ke PKRC itu selepas disahkan positif Covid-19, sebelum mereka didapati melarikan diri daripada pusat kuarantin berkenaan pukul 3.30 pagi semalam.


KDN siasat ketulenan dakwaan rakaman audio Zahid-Anwar

Kementerian Dalam Negeri (KDN) akan menyiasat ketulenan rakaman audio dan butiran perbualan yang didakwa antara Presiden Umno Ahmad Zahid Hamidi dan Presiden PKR Anwar Ibrahim, yang tersebar baru-baru ini.Menterinya, Hamzah Zainudin berkata, KDN akan menyiasat semua laporan yang diterima oleh kementeriannya.“Sudah tentu kita (KDN) akan menyiasat semua laporan yang diberikan kepada kita. Pertama sekali kita siasat tentang ketulenan dan apakah ada perbuatan itu? Kalau tiada perbualan itu maka bermakna cerita yang dibuat itu adalah fitnah.“Jadi ada dua perkara di sini pertama, perbualan dan adakah ia tulen, kedua apa yang ada dalam perbualan itu. Betul atau tidak?” katanya pada sidang media selepas hadir melancarkan projek Sistem Imigresen Bersepadu Nasional (NIISe) di Kuala Lumpur, hari ini.Hamzah berkata beliau juga ada mendengar perbualan rakaman audio dan turut meneliti perbualan berkenaan.Semalam, Zahid menafikan perbualannya dengan Anwar seperti dalam rakaman audio yang tersebar, dan menyatakan pegawainya akan segera membuat laporan polis bagi membolehkan siasatan dilakukan, untuk mengenal pasti dalang di sebalik perkara itu.Dalam perkembangan lain, mengulas mengenai isu penghantaran pulang warga Myanmar Hamzah berkata, kerajaan akan menghantar pulang sesiapa sahaja warga asing yang didapati bersalah dan selesai menjalani hukuman.“Sesiapa sahaja warga asing bersalah di sini, apabila sampai masa kita hantar pulang, kita hantar pulang. Apa hal pula kita hendak menahan orang (warga asing) yang duduk di negara ini, yang menjalani segala hukuman? Kenapa kita hendak tahan dan bayar lagi kos lebih kurang RM30 sehari satu kepala?,” katanya.Sebelum ini, Malaysia dilapor memulakan penghantaran 1,200 pelarian Myanmar membabitkan pemohon suaka dan tahanan lain ke pelabuhan, selain kapal tentera laut negara itu sedang menunggu untuk membawa mereka pulang.Tindakan itu bagaimanapun mendapat tentangan daripada kumpulan hak asasi manusia yang berusaha menghentikan pengusiran itu di mahkamah, atas alasan ia merisikokan nyawa mereka.Berikutan itu, Mahkamah Tinggi Kuala Lumpur, pada 23 Feb lepas, membenarkan penangguhan sementara terhadap keputusan kerajaan menghantar pulang 1,200 warga Myanmar yang sudah dibawa ke pangkalan tentera laut Lumut, Perak.


186,000 tenaga kerja asing diperlukan dalam sektor pertanian, kata timbalan menteri

Kira-kira 186,000 pekerja asing diperlukan bagi memenuhi permintaan tenaga kerja dalam sektor pertanian di seluruh negara, kata Timbalan Menteri Pertanian dan Keterjaminan Makanan Chan Foong Hin.
Beliau berkata setakat ini seramai 3,000 pekerja asing didaftarkan menerusi Program Rekalibrasi Tenaga Kerja 2.0 yang dibuka semula pada 17 Januari lepas bagi memenuhi kekosongan sektor berkenaan.
“Kementerian Pertanian dan Keterjaminan Makanan sedang bekerjasama dengan beberapa pihak berkaitan terutamanya Kementerian Sumber Manusia dan Jabatan Imigresen Malaysia bagi menangani isu kekurangan tenaga kerja yang sedang dialami,” katanya.
Chan berkata demikian kepada pemberita ketika ditemui selepas menghadiri Sesi Dialog Industri Agromakanan dan Taklimat Khas Penggajian Pekerja Asing Sektor Pertanian di Putrajaya, hari ini yang dihadiri oleh 400 pemain industri pertanian.
Menurut beliau menerusi Program Rekalibrasi berkenaan, pihak industri mempunyai alternatif mendapat sumber tenaga manusia untuk bekerja dalam sektor itu dan seterusnya membantu meningkatkan pengeluaran hasil.
Beliau berkata pengambilan pekerja asing bagaimanapun hanya penyelesaian jangka pendek bagi mengatasi kekurangan pekerja dalam bidang berkenaan selain tidak mahu pendapatan dari sumber pertanian negara turut terjejas susulan isu tersebut.
“Sebenarnya pengambilan pekerja asing ini bukan objektif utama kita kerana kita nak mewujudkan peluang pekerjaan yang cukup dan (pendapatan) lumayan untuk menggalakkan penglibatan warga tempatan terutamanya golongan muda dalam pertanian,” katanya.
Terdahulu semasa sesi  berkenaan, Chan berkata beliau menyedari bahawa usaha menjamin sumber tenaga manusia mencukupi penting bagi memastikan hala tuju dah fokus utama kementeriannya dapat diterjemahkan menjadi realiti.
Katanya penyampaian maklumat yang tepat dan terkini mengenai pengurusan pekerja asing kepada pemain industri sektor pertanian serta tindakan diambil kerajaan amat penting, sebagai persediaan menjadi majikan yang bertanggungjawab.


KKM sokong dekriminalisasi cubaan bunuh diri, kata KP kesihatan

Pengarah Kesihatan Dr Noor Hisham Abdullah berkata kementerian kesihatan menyokong usaha pindaan atau pemansuhan Seksyen 309 di bawah Kanun Keseksaan yang menyabitkan cubaan bunuh diri sebagai satu kesalahan jenayah, sebagai satu lagi langkah menangani isu bunuh diri dalam negara.“Pelaksanaan dekriminalisasi cubaan bunuh diri akan menjadi anjakan dalam usaha pencegahan bunuh diri di Malaysia.“Ini akan menggalakkan mereka yang terkesan untuk tampil dan mendapatkan bantuan seawal mungkin,” katanya dalam sebuah kenyataan sempena Hari Pencegahan Bunuh Diri Sedunia.Noor Hisham berkata selaras dengan konsep Keluarga Malaysia, kerajaan sedang mempergiatkan sesi libat urus (engagement) dengan pelbagai kementerian dan agensi kerajaan dan bukan kerajaan bagi memastikan tiada golongan yang tercicir dalam usaha “whole-of-government” dan “whole-of-society” untuk menangani isu tingkah laku bunuh diri.“Faktor-faktor sosial yang menyebabkan stres yang terlampau antaranya hilang pekerjaan atau sumber pendapatan, isolasi daripada rangkaian sokongan keluarga dan sahabat handai juga boleh memberi kesan kepada sesetengah individu yang berisiko tinggi untuk mengalami masalah kesihatan mental termasuk kemurungan.“Sekiranya kemurungan ini gagal dikenal pasti dan dirawat dengan baik, ianya berisiko untuk tingkah laku bunuh diri.”Beliau turut menasihatkan orang ramai untuk sentiasa mengambil tahu dengan keadaan keluarga, orang sekeliling dan sahabat handai.“Berikan sokongan dan dorongan kepada mereka untuk mendapatkan bantuan dan rawatan.“Elakkan penularan sebarang berita, video atau gambar berkaitan kejadian bunuh diri ke media sosial,” tambahnya.Sebelum ini, Polis Diraja Malaysia (PDRM) mendapati terdapat peningkatan dalam kematian akibat kes bunuh diri yang dilaporkan di Malaysia pada tahun 2020 iaitu sebanyak 631 kes berbanding 609 kes pada tahun 2019.Sehingga Julai 2021, sejumlah 638 kes bunuh diri telah dilaporkan oleh PDRM berbanding 262 kes bagi tempoh yang sama pada tahun 2020 iaitu peningkatan sebanyak 143% atau 1.4 kali lebih banyak.Menurut Noor Hisham, KKM komited dalam menjalinkan kerjasama serta mengalu-alukan pelbagai agensi lain untuk bersama mengambil bahagian dalam pelaksanaan pencegahan tingkah laku bunuh diri.“Usaha-usaha ini diharap dapat meningkatkan kesedaran masyarakat mengenai kepentingan pencegahan tingkah laku bunuh diri, menghapuskan stigma terhadap tingkah laku bunuh diri dan seterusnya menurunkan kadar kematian akibat bunuh diri.”


Usul tergempar bincang skandal LCS ditolak, kata Syed Saddiq

Seorang ahli Parlimen blok kerajaan memberitahu Dewan Rakyat permohonan usul tergempar bagi membincangkan isu skandal kapal tempur pesisir (LCS) ditolak oleh pejabat Yang di-Pertua Dewan Rakyat Johari Abdul.
Ahli Parlimen Muar Syed Saddiq Syed Abdul Rahman berkata beliau mengemukakan cadangan usul itu pada Jumaat dan menerima jawapan balas pada pagi ini di Parlimen.
Katanya, jawapan balas oleh speaker menyebut isu tersebut bukan melibatkan kepentingan awam dan bukan juga satu bentuk keperluan yang mendesak.
“Tertera di sini. Saya ingin mohon perkara ini dipertimbangkan semula.
“Saya faham kalau ikut Peraturan 18 Seksyen 5, keputusan tidak boleh dibangkitkan semula cuma ada budi bicaranya di mana kalau tidak dibenarkan bicara di sini boleh dibawa ke kamar khas supaya isu ini dapat dijawab dengan lebih mendalam,” katanya ketika membangkitkan Peraturan Mesyuarat sewaktu sesi soal jawab lisan di Dewan Rakyat, hari ini.
Skandal LCS merujuk kepada satu skandal yang sedang berlaku dan berada dalam siasatan pihak berkuasa Malaysia melibatkan pembinaan enam buah kapal tempur pesisir untuk kegunaan Tentera Laut Diraja Malaysia (TLDM) semasa pentadbiran bekas perdana menteri Najib Razak.
Pada ketika itu juga, Ahmad Zahid Hamidi merupakan menteri pertahanan.
Mengulas lanjut, Syed Saddiq menegaskan meskipun hanya lima minit masa yang diluangkan namun amat penting untuk mendengar penjelasan yang sangat khusus dan lebih terperinci daripada pihak Kementerian Pertahanan mengenai skandal berkenaan.
Katanya, sebelum ini ahli-ahli Dewan Rakyat dimaklumkan tentang kos pembikinan kapal tersebut melibatkan RM6 bilion hingga RM9 bilion namun paling terbaru, minggu lepas dimaklumkan dengan penambahan lagi kos RM2.1 bilion diperlukan.
“Soalnya, jika isu ini bukanlah perkara yang mendesak mengapa permasalahan ini kerap dibincangkan semasa, sebelum dan selepas Pilihan Raya Umum (PRU) lalu bahkan tiada pendakwaan tambahan sejak skandal tersebut dibongkar.
“Berbilion ringgit sudah dibelanjakan, (tetapi) satu kapal pun belum sampai dan jumlah kapal pun dikurangkan.
“Saya harapkan tuan speaker boleh pertimbangkan kerana jelas isu LCS ini adalah isu mendesak, isu rakyat melibatkan berbilion duit rakyat, isu kedaulatan dan keselamatan negara.
“Keadilan tidak pilih bulu tidak kira dalam kerajaan atau pembangkang,” tegasnya.
Dalam pada itu, Timbalan Yang di-Pertua Dewan Rakyat Ramli Mohd Noor menyarankan Syed Saddiq supaya membuat rayuan mengikut peraturan sedia ada berhubung perkara tersebut.
Sebelum itu, ketika sesi jawab lisan oleh Timbalan Menteri Pertanahan Adly Zahari menegaskan kementerian itu sentiasa terbuka untuk bercakap mengenai skandal tersebut.
Katanya, jaminan itu juga pernah diulang oleh menteri dan Perdana Menteri Anwar Ibrahim pada April lalu.
“Siasatan boleh dilakukan pada bila-bila masa dan Kementerian Pertahanan akan beri kerjasama,” katanya.


Najib tinggalkan Zahid, kini bernaung bawah PM

Pergolakan panjang dalam hubungan antara dua pemimpin tertinggi Umno kini mungkin akan meletus secara terbuka walaupun kerjasama antara mereka erat ketika merancang untuk menjatuhkan kerajaan dipimpin Perdana Menteri Muhyiddin Yassin dua bulan lalu, dedah seorang pemimpin kanan parti itu kepada MalaysiaNow.Difahamkan, Presiden Umno Ahmad Zahid Hamidi dan pendahulunya Najib Razak yang bersama-sama menghadapi puluhan pertuduhan rasuah sejak kejatuhan mereka tiga tahun lalu dikatakan kini berpecah selepas ahli Parlimen Pekan itu memutuskan “dia hanya boleh bertahan dengan berganding bahu dengan Ismail Sabri Yaakob”.“Perdana menteri juga kini sedang aktif mencari sekutu bagi mendapatkan jawatan presiden Umno, jadi sokongan Najib dalam Umno sangat penting,” kata sumber yang berpangkalan di Pahang.“Ia adalah perjanjian menang menang selagi Ismail menjadi perdana menteri. Setahun akan datang menjelang pilihan raya umum akan menyaksikan kerjasama padu antara beliau dan Najib,” tambahnya.Ismail adalah antara pemimpin Umno yang menentang kempen Zahid dan Najib untuk menjatuhkan presiden Bersatu.Beliau dilihat tetap bersama kepimpinan Muhyiddin walaupun perang psikologi semakin marak untuk mendapatkan sokongan ahli Parlimen Umno bagi menarik sokongan terhadap presiden Bersatu tersebut.Walaupun menentang usaha menjatuhkan kerajaan dengan mengumpulkan anggota Kabinet Umno dan Barisan Nasional untuk menghentikan sebarang percubaan untuk menggulingkan kerajaan Perikatan Nasional ketika wabak Covid-19 sedang memuncak, Ismail mendapat sokongan daripada Zahid dan Najib setelah rancangan untuk menaikkan Anwar Ibrahim sebagai perdana menteri terbantut kerana gagal mendapatkan sokongan ahli Parlimen Umno untuk mengangkat presiden PKR itu.Sumber tersebut berkata Najib memahami kedudukan Ismail sebagai perdana menteri dan kesannya terhadap pemimpin Umno.“Ini adalah era di mana anda kawal parti dengan menguasai kerajaan terlebih dahulu. Tidak seperti beberapa tahun lalu di mana jika Umno dapat dikuasai ia adalah jalan untuk menjadi perdana menteri.“Najib menyedari perkara ini, di mana itulah sebabnya beliau meninggalkan Zahid yang dilihat sebagai presiden Umno paling lemah dalam sejarah parti,” katanya.Najib, yang kini dalam proses rayuan terhadap tujuh sabitan jenayah berprofil tinggi berkaitan RM42 juta dana SRC International berkaitan 1MDB, tidak mempunyai pilihan selain memberikan sokongannya terhadap usaha Ismail dalam mengambil alih Umno.Ismail memiliki reputasi yang tidak begitu cerah untuk menjawat jawatan perdana menteri walaupun beliau merupakan salah seorang dari tiga naib presiden parti itu.Umno menangguhkan pemilihan bagi jawatan tertinggi parti hingga akhir 2022, satu langkah yang dikecam pemimpin parti yang anti-Najib di mana mereka menduduki jawatan menteri di bawah pentadbiran Ismail, seperti Khairy Jamaluddin dan Reezal Merican Naina Merican.Langkah tersebut juga menyebabkan Umno menghadapi masalah dengan Jabatan Pendaftar Pertubuhan (RoS) yang memutuskan keputusan yang diambil pada 7 Julai lalu adalah tidak sah kerana Majlis Tertinggi Umno sudah tamat tempoh seminggu sebelumnya.Zahid yang mengalahkan Khairy dalam pertandingan merebut jawatan tertinggi Umno pada 2018 menjadi penyokong kuat penangguhan pemilihan parti kerana beliau berdepan penentangan dalaman kerana mempunyai terlalu banyak isu, antaranya kes mahkamah berkaita pengubahan wang, rasuah dan pecah amanah (CBT).Selain itu beliau juga dikecam kerana menjalin hubungan rahsia dengan Anwar dan penolakannya untuk bekerjasama dengan parti-parti Melayu lain dalam Pilihan Raya Negeri (PRN) Melaka yang bakal diadakan November depan.“Semua perkara negatif tentang Zahid bermaksud musibah bagi Najib, kerana kedua-duanya dilihat sebagai satu pasukan.“Mereka berdua menyokong Anwar, mereka berdua juga berperang melawan PN dan kebebasan peribadi mereka berdua juga kini tidak menentu.“Jadi, satu-satunya strategi Najib adalah dengan beralih pasukan dan menyokong perdana menteri sekarang ini,” tambah sumber itu lagi.


Permulaan baik untuk Sabah, tetapi masih banyak perlu dilaksana

Walaupun pentadbiran negeri Sabah yang baru hanya berkuasa selama lima bulan, kesediaan mereka untuk segera melaksanakan projek infrastruktur dan meningkatkan pertumbuhan ekonomi telah mencetuskan harapan membara rakyat Sabah yang senantiasa berhasrat menikmati pembangunan sosio-ekonomi yang lebih baik.Ini dapat dilihat apabila Ketua Menteri Sabah Hajiji Noor komited untuk memperluas liputan 4G dan meningkatkan kelajuan internet di negeri Sabah di bawah Pelan Jalinan Digital Negara (Jendela).Hajiji juga menubuhkan Majlis Penasihat Ekonomi Sabah (SEAC) yang terdiri daripada usahawan industri, ahli akademik dan badan bukan kerajaan (NGOs) bagi menarik pelaburan langsung asing (FDI) ke negeri Sabah.Bagi merealisasikan potensi ekonomi negeri, Hajiji bekerjasama dengan kementerian-kementerian persekutuan sambal memfokuskan penekanan dalam sektor pertanian, perindustrian dan pelancongan yang sejajar dengan Pelan Pembangunan Sabah Maju Jaya (SMJ) 2021-2025 yang akan dilancarkan tidak lama lagi.Memandangkan sektor pertanian dan perindustrian hanya menyumbangkan sebanyak 16.1% dan 7.6% Keluaran Dalam Negeri Kasar (KDNK) Sabah pada 2019, ia merupakan langkah strategik bagi kerajaan negeri memberi tumpuan penuh kepada sektor pertanian dan perindustrian.Ia juga satu langkah bijak kerana mengikuti jejak kerajaan persekutuan dalam merealisasikan agenda hijau dalam Belanjawan Negeri Sabah 2021. Dengan bantuan teknologi pertanian hijau dan moden, ia dapat meningkatkan nilai pengeluaran selain memberi peluang pekerjaan bagi rakyat Sabah dalam sektor tenaga diperbaharui.Walaupun Covid-19 dan banjir pada awal tahun 2021 telah menimbulkan kesan negatif kepada rakyat Sabah, tindakan segera Hajiji dalam meluluskan peruntukan kecemasan sebanyak RM150 juta bagi memperbaiki 41 jalan yang rosak akibat banjir di seluruh negeri Sabah sangat dialu-alukan oleh rakyat Sabah.Timbalan Ketua Menteri Sabah Bung Moktar Radin juga berjanji akan memperbaiki jejambat Luyang yang retak dengan segera demi memastikan keselamatan pengguna jalan raya.Walaupun kes Covid-19 dapat dikurangkan di negeri Sabah selama beberapa minggu (iaitu, dari 404 kes pada 17 Februari ke 85 kes pada 2 Mac), penutupan sekolah secara berterusan telah memberi cabaran besar terutamanya di kalangan pelajar yang tinggal di kawasan luar bandar. Mereka masih bergantung pada tempat tertentu untuk menerima akses internet bagi pembelajaran dalam talian.Guru di kawasan luar bandar juga menghadapi rintangan dalam pelaksanaan sesi Pengajaran dan Pembelajaran di Rumah (PdPR) kerana pelajar mereka mempunyai akses terhad dalam peranti digital atau memilih untuk melangkau pelajaran dalam talian.Lantaran itu, peruntukan kredit data and komputer riba oleh kerajaan, korporat dan NGO mungkin tidak akan menyelesaikan masalah akses pendidikan di kalangan anak-anak dari luar bandar Sabah secara berkesan.Tambahan pula, Perintah Kawalan Pergerakan (PKP) di seluruh negeri sejak pertengahan Mac tahun lalu telah menyebabkan banyak pemain industri pelancongan mula risau atas kesan buruk PKP 2.0.Walaupun Pakej Perlindungan Ekonomi dan Rakyat Malaysia (Permai) akan memberikan potongan bil elektrik sebanyak 10% bagi pengusaha hotel, pejabat syarikat penerbangan tempatan dan agensi pelancongan dari Januari hingga Mac, Persatuan Pelancongan Sabah (STA), Persatuan Hotel Malaysia dan Persatuan Hotel Bajet Malaysia menyatakan bantuan tambahan kerajaan masih tidak mencukupi untuk mereka menghadapi iklim ekonomi yang kian mencabar.Penutupan sempadan antarabangsa dan tempatan secara berterusan mungkin juga akan memaksa lebih banyak hotel dan agensi pelancongan di negeri Sabah  menghentikan operasi secara sementara atau kekal.Selain pengusaha hotel dan pelancongan, sektor runcit dijangka tetap terkesan. Atas ketakutan dijangkiti virus, ramai rakyat Sabah mengurangkan kekerapan mereka pergi ke pusat membeli-belah sejak akhir September.Dengan pembeli yang terhad, ramai peruncit tidak dapat beroperasi dengan kapasiti penuh atau pada tahap pra-Covid-19. Sebilangan peruncit berasa pesimis atas prospek perniagaan mereka kerana pusat membeli-belah yang kosong dapat dilihat di negeri Sabah semasa Tahun Baru Cina.Oleh kerana kerajaan negeri tidak membenarkan ‘dine-in’ atau makan dalam premis kedai makanan pada tahap awal PKP 2.0, sebilangan pemilik kedai kopi di negeri Sabah menyatakan perniagaan mereka telah mengalami kerugian sekurang-kurangnya 60%. Pelaksanaan PKP 2.0 secara berterusan mungkin akan mengakibatkan lebih banyak pemilik kedai runcit dan kedai kopi menamatkan perniagaan mereka secara kekal kerana mereka tidak mampu membayar perbelanjaan operasi harian seperti gaji pekerja dan kos utiliti.Bukan hanya majikan, pekerja yang berasal daripada keluarga berpendapatan rendah boleh dikatakan lebih susah pada hari ini berbanding pada Mac lalu. Dengan kehilangan pekerjaan dan pendapatan, mereka akan jatuh miskin dan berhutang. Mereka mungkin tidak mampu membeli barang keperluan harian untuk menampung kehidupan mereka.Daripada semata-matanya bergantung pada pakej Permai yang diperkenalkan oleh kerajaan persekutuan, kerajaan negeri Sabah harus memperkenalkan pakej rangsangan tambahan – memberikan bantuan sementara untuk para pemain industri pelancongan, peruncit, pemilik kedai kopi, golongan berpendapatan rendah dan golongan rentan di negeri Sabah selain menangani masalah pengangguran.Di samping itu, kerajaan negeri Sabah perlu memperkenalkan lanjutan moratorium secara automatik, subsidi gaji, pengecualian sewa dan pelanjutan Program Pengekalan Pekerjaan (ERP) selama tiga hingga enam bulan lagi kepada sektor ekonomi yang terjejas dalam PKP 2.0 ini. Hal ini dapat memberi ruang bernafas bagi sektor ekonomi yang terjejas dan golongan rentan untuk menghadapi iklim semasa yang tidak menentu ini.Seperti yang disarankan oleh bekas menteri komunikasi dan multimedia, Salleh Said Keruak, Kementerian Pendidikan Malaysia (KPM) dapat bekerjasama dengan penyiaran swasta untuk melancarkan program TV pendidikan secara berkesan.Ini bukan sahaja dapat menyelesaikan masalah capaian internet di kawasan pedalaman atau keluarga yang mempunyai peranti digital dan data kredit yang terhad, tetapi pengajaran juga dapat diulang siar 24 jam.Beliau juga mencadangkan KPM supaya menyediakan bahan pengajaran yang dirakam kepada sekolah demi memastikan pelajar di kalangan keluarga B40 dan M40 tidak ketinggalan dalam pelajaran mereka semasa penutupan sekolah.Walaupun kerajaan negeri Sabah sekarang mempertimbangkan penyediaan alat elektronik kepada pelajar yang kurang berkemampuan di negeri ini, guru juga haruslah mewujudkan hubungan rapat dengan pelajar dari keluarga kurang mampu melalui pengedaran bahan pembelajaran secara fizikal serta mengadakan lawatan ke rumah secara berkala.Meskipun negeri Sabah akan berada dalam Perintah Kawalan Pergerakan Pemulihan (PKPP) mulai 5 Mac ini, kerajaan negeri masih perlu meneruskan bantuan kewangan dengan sewajarnya bagi sektor perniagaan yang terjejas mengatasi kegawatan ekonomi, selain menekankan betapa pentingnya semua rakyat Sabah mematuhi SOP.Apabila kerajaan negeri Sabah mementingkan keperluan rakyat Sabah, negeri ini akan dapat mengatasi krisis kesihatan dengan lebih berkesan dan mewujudkan lebih banyak pembangunan sosio-ekonomi di negeri ini.Amanda Yeo merupakan Penganalisis Penyelidik di EMIR Research, sebuah organisasi pemikir bebas yang berfokuskan kepada pencernaan saranan-saranan dasar strategik berteraskan penyelidikan terperinci, konsisten dan menyeluruh.


Anwar digesa bawa isu kalimah Allah kepada MKI, kata Sultan Selangor

Sultan Selangor menitahkan Anwar Ibrahim supaya membawa isu menarik balik rayuan keputusan penggunaan kalimah “Allah” oleh bukan Islam ke Majlis Kebangsaan Bagi Hal Ehwal Agama Islam (MKI) terlebih dahulu untuk dibincangkan sebelum dipersembahkan kepada Majlis Raja-raja.
Perkara itu diputuskan selepas perdana menteri mengadap dan menyembah taklimat Sultan Sharafuddin Idris Shah di Idris Shah di Istana Alam Shah, Klang hari ini.
Sultan Sharafuddin dalam satu kenyataan berkata ini kerana majlis itu dipertanggungjawabkan untuk memberi nasihat kepada Raja-raja Melayu mengenai pentadbiran agama Islam di peringkat Persekutuan.
"Beta percaya pandangan MKI adalah penting untuk dimajukan kepada Majlis Raja-raja dalam menetapkan dasar muktamad berhubung penggunaan kalimah Allah oleh orang bukan Islam di Malaysia," kata Sultan Selangor sambil menambah Anwar bersetuju untuk berunding dengan MKI mengenai isu itu pada Ogos sebelum dibawa kepada Raja-raja Melayu pada Oktober.
Sultan Selangor menggesa semua pihak supaya menghormati peruntukan Perlembagaan mengenai kuasa Raja-raja Melayu dalam hal agama Islam.
Baginda turut menggesa agar perkara itu tidak dipolitikkan dan menunggu keputusan Majlis Raja-raja.
MENYUSUL LAGI


Kerajaan setuju KP SPRM dilantik melalui undian Parlimen

Kerajaan bersetuju supaya pelantikan Ketua Pesuruhjaya Suruhanjaya Pencegahan Rasuah Malaysia (SPRM) selepas ini di buat melalui undian ahli Parlimen, kata Azam Baki.Ketua pesuruhjaya SPRM itu berkata, ia dipersetujui dalam mesyuarat jawatankuasa khas Kabinet mengenai rasuah baru-baru ini.Katanya pelantikan jawatan nombor satu dalam SPRM itu memerlukan dua pertiga undian daripada ahli Parlimen.“Sekiranya (untuk) ditamatkan perkhidmatan (Ketua Pesuruhjaya SPRM), ia juga  perlu melalui tribunal khas dan tidak boleh ditamatkan begitu sahaja oleh Yang di-Pertuan Agong atau atas nasihat perdana menteri.“Mesyuarat yang dipengerusi oleh Perdana Menteri Muhyiddin Yassin itu juga bersetuju untuk mengadakan Suruhanjaya Perkhidmatan di bawah SPRM sendiri,” katanya dalam temu bual bersama radio Melakafm, hari ini.Menjelaskan perkara itu, Azam berkata pengambilan atau penamatan pegawai atau kakitangan bukan dibuat oleh Suruhanjaya Perkhidmatan Awam (SPA) sebaliknya ia akan dilakukan pihak SPRM sendiri.Beliau berkata kebebasan yang diberikan kepada SPRM untuk melantik dan juga menamatkan pegawai atau kakitangannya itu menunjukkan ketelusan kerajaan.


829 mangsa pemerdagangan orang diselamatkan sejak awal tahun lalu hingga Mei 2021

Sebanyak 829 orang dipercayai mangsa pemerdagangan orang diselamatkan dalam 190 serbuan polis di seluruh negara dalam tempoh Januari tahun lepas hingga Mei tahun ini dan memperoleh Perintah Perlindungan Sementara (IPO).Pengarah Jabatan Siasatan Jenayah Bukit Aman Abd Jalil Hassan berkata daripada jumlah itu, 74 orang telah mendapat Perintah Perlindungan (PO) tahun lepas manakala 65 orang memperolehnya dalam tempoh lima bulan pertama tahun ini.“Sebanyak 599 orang diselamatkan hasil 146 serbuan tahun lepas manakala 230 orang diselamatkan dalam 44 serbuan dari Januari hingga Mei tahun ini.“Sebanyak 243 orang ditahan kerana disyaki terlibat dalam jenayah pemerdangan orang sepanjang tahun lepas manakala 110 orang ditahan tahun ini,” katanya kepada Bernama baru-baru ini.Beliau berkata jenayah pemerdagangan orang adalah jenayah rentas sempadan yang menjadi isu global dan polis serius dalam membanteras jenayah itu.“Antaranya bekerjasama dengan pertubuhan bukan kerajaan yang banyak membantu dalam penyaluran maklumat dan mewujudkan kesedaran awam berhubung jenayah pemerdagangan orang dan penyeludupan migran.“(Selain itu), pelbagai program tahunan termasuk kursus, latihan dalam perkhidmatan, seminar dan bengkel dijalankan sama ada anjuran dalaman atau kerjasama dengan agensi atau pertubuhan luar,” katanya.Beliau berkata program-program berkenaan bertujuan meningkatkan pengetahuan, kemahiran dan kepakaran pegawai terutama dalam kalangan agensi penguatkuasaan dan pendakwaan bagi memerangi jenayah tersebut.Abd Jalil berkata Polis Diraja Malaysia (PDRM) berusaha untuk membanteras jenayah pemerdagangan orang terutamanya buruh paksa dengan tindakan yang berterusan.“Merujuk kepada statistik sepanjang tahun lepas, PDRM menjalankan 62 serbuan terhadap jenayah eksploitasi buruh paksa dan bagi tahun ini sehingga bulan Mei, sebanyak 25 serbuan dijalankan. Kebanyakan mangsa adalah rakyat Indonesia, Filipina dan India,” katanya.


Kes Covid-19 melepasi angka 5,000, 16 lagi kematian direkodkan

Sebanyak 5,725 kes baru Covid-19 dikesan hari ini, menjadikan angka keseluruhan penularan dalam negara berjumlah 203,933 kata Ketua Pengarah Kesihatan Dr Noor Hisham Abdullah.Katanya, sebanyak 3,423 pesakit pulih dan dibenarkan pulang, menjadikan jumlah keseluruhan angka sembuh 157,722 kes.“Selangor melaporkan kes harian tertinggi iaitu sebanyak 3,126 kes diikuti Kuala Lumpur 687 dan Johor 684 kes,” katanya dalam satu kenyataan.Tambahnya, daripada jumlah kes yang dilaporkan di Selangor, 1,627 dikesan daripada saringan kontak rapat, 932 kes melibatkan kluster dan baki 576 daripada lain-lain saringan.Katanya, kes aktif dengan kebolehjangkitan pula berjumlah 45,478.“Daripada jumlah itu 301 pesakit di tempatkan di Unit Rawatan Rapi termasuk 115 memerlukan bantuan alat pernafasan,” katanya.Noor Hisham memaklumkan terdapat 16 lagi kematian, menjadikan jumlah mangsa yang maut meningkat kepada 733 orang.“Sembilan kematian dilaporkan di Selangor, dua di Sabah dan masing-masing satu di Kuala Lumpur, Sarawak, Melaka, Kelantan dan Perak,” katanya.Tambahnya terdapat 12 lagi kluster baru dikesan membabitkan:Persiaran Subang, Selangor (tempat kerja).Industri Indah, Selangor (tempat kerja).Tapak Bina Jalan Klang, Kuala Lumpur (tempat kerja).Tapak Bina Jalan Vista, Kuala Lumpur (tempat kerja).Jalan Kota Burok, Johor (tempat kerja).Jalan By Pass, Johor (tempat kerja).Jalan Bistari Dua, Johor (tempat kerja).Jalan Empayar, Johor (tempat kerja).Jalan Rusa Scientex, Johor (tempat kerja).Jalan Sepanggar, Sabah (tempat kerja).Tinanom, Sabah (komuniti).Tabong, Sarawak (komuniti).


Polis Korea Selatan tahan 77 pengintip korporat selepas disiasat, menurut laporan

Polis Korea Selatan telah menahan 77 orang terlibat dalam 35 kes disyaki pengintipan industri yang ditemui sewaktu siasatan di seluruh negara baru-baru ini, lapor agensi berita Yonhap pada Ahad.
Yonhap memetik Agensi Polis Negara sebagai berkata, kebanyakan kes hanya melibatkan syarikat domestik, meskipun lapan daripadanya berkaitan dengan kebocoran rahsia teknologi kepada China atau negara lain.
Reuters cuba menghubungi agensi tersebut namun tidak berjaya.
Bilangan kes antarabangsa adalah dua kali ganda berbanding siasatan sama yang dijalankan setahun lalu, kata Yonhap, memetik data polis.
Menurut laporan itu, seorang suspek ditahan kerana membocorkan maklumat sulit korporat ketika berpindah dari majikan Korea Selatan ke syarikat China, yang menjanjikan ratusan juta won (ratusan ribu dolar) untuk menampung perbelanjaan perumahan, persekolahan dan sara hidup sebagai balasan untuk maklumat itu.


Ismee resah, bimbang keselamatan keluarga semasa siasatan 1MDB

Bekas pengarah bukan eksekutif 1Malaysia Development Bhd (1MDB) memberitahu Mahkamah Tinggi hari ini bahawa beliau merasa  resah dan bimbang tentang keselamatan keluarganya apabila dipanggil oleh Suruhanjaya Pencegahan Rasuah Malaysia (SPRM) untuk memberi kenyataan berkenaan skandal 1MDB.Ismee Ismail, 56, berkata beliau bimbang keselamatan keluarganya dan dirinya sendiri kerana terdapat banyak ketidakpastian yang beliau sendiri tidak dapat merungkaikannya.“Saya tidak ditekan oleh sesiapa, perasaan yang sukar hendak diterangkan…rasa tidak tentu hala, rasa tidak keruan sebab pada masa itu saya tertanya-tanya apa yang terjadi.“Saya cuba untuk mencari jika ada perkara yang saya tidak melakukannya dengan betul,” katanya semasa pemeriksaan balas peguam Najib Razak, Hariharan Tara Singh dalam perbicaraan bekas perdana menteri itu mengenai penyelewengan dana RM2.3 bilion daripada 1MDB.Apabila ditanya dengan lebih lanjut oleh Hariharan, Ismee berkata SPRM tidak pernah mengancam untuk mengenakan sebarang prosiding jenayah atau sivil ke atas beliau sebagai balasan untuk mendapatkan bukti terhadap ahli Parlimen Pekan itu.“Sepanjang tempoh memberikan kenyataan kepada SPRM, saya risau tentang keselamatan (keluarga saya) tetapi mereka (SPRM) menunjukkan kepada saya bahawa saya tidak perlu bimbang tetapi tiada janji tentang tiada saman sivil.“Saya tidak akan berkata saya memberikan bukti yang menunjukkan kesalahan (Najib) tetapi saya memberikan fakta kes. Saya bertanggungjawab untuk memberitahu perkara sebenar semasa siasatan.“Saya memberikan mereka (SPRM) fakta sebenar tetapi jika ia menyalahi undang-undang saya tidak akan menghakiminya,” kata saksi itu.Saksi ke-13 pendakwaan itu juga bersetuju dengan cadangan peguam beliau tidak gembira apabila mengetahui mengenai satu saman sivil yang difailkan kerajaan melalui 1MDB ke atasnya dan bekas pengurusan kanan syarikat itu.Hariharan: Kamu merasa sangat tidak gembira kerana kamu dijanjikan SPRM, jika kamu memberikan bukti terhadap Najib tidak akan ada saman sivil terhadap kamu.Ismee: Tiada perjanjian sedemikian.Hariharan: Adakah kamu merasakan dikhianati apabila kamu mengetahui tentang saman sivil itu?Ismee: Saya tidak akan mengatakan dikhianati, saya katakan saya sangat sangat sedih. Saya lebih rasa sedih daripada rasa dikhianati .Bagaimanapun, saman sivil ke atas beliau telah ditarik balik.Najib, 68, menghadapi empat pertuduhan menggunakan kedudukannya untuk mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.Perbicaraan di hadapan hakim Collin Sequerah bersambung 5 Januari tahun depan.


Debat undian elektoral pilihan raya AS ditangguh, penyokong Trump merusuh

Debat undian elektoral Pilihan Raya Presiden Amerika Syarikat (AS) terpaksa ditangguhkan semalam berikutan rusuhan keganasan dilakukan penyokong Presiden Donald Trump di bangunan Capitol ketika proses itu berlangsung.Dewan Kongres dan Senat mengadakan sidang berkenaan untuk mengesahkan kemenangan Joe Biden pada pemilihan Presiden AS 3 November lalu.Proses itu bagaimanapun tidak dapat diteruskan selepas penyokong Trump yang sebelum itu mengadakan demonstrasi di luar bangunan Capitol merusuh dan memasuki kawasan larangan di dalam dewan.Rusuhan dan tunjuk perasaan itu dikatakan berlaku selepas Trump berucap di hadapan penyokongnya di bandar raya ini untuk tidak mengaku kalah ke atas Biden pada pilihan raya presiden yang lalu.Beberapa Senator Republikan dilaporkan mahu mencabar keputusan di beberapa negeri.Bagaimanapun usaha itu gagal kerana tiada cukup sokongan.Dewan Kongres dan Senat terpaksa ditangguh semalam, selepas penyokong Trump merusuh dan bertembung dengan anggota keselamatan bangunan Capitol.


Kumpulan hak asasi gesa Singapura henti jadi Goebbels ulangi ‘pembohongan’ kes Nagaenthran

Kenyataan kerajaan Singapura menuduh seorang banduan warga Malaysia mengubah kelayakan akademik bagi menunjukkan IQ dimilikinya rendah seperti diagnosis pakar psikiatri semasa perbicaraannya diselar kumpulan hak asasi manusia, menyifatkan tindakan tersebut sama seperti amalan “pembohongan berulang” propagandis era Nazi Jerman Joseph Goebbels.Lawyers for Liberty (LFL) yang lantang menentang hukuman mati terhadap Nagaenthran K Dharmalingam berkata kerajaan Singapura mengulangi dakwaan tidak berasas bagi mempertahankan keputusannya meneruskan pelaksanaan hukuman mati pada 10 November depan.“Kandungan kedua-dua kenyataan pada 3 dan 6 November adalah hampir sama, justeru ia kelihatan seperti ‘cara Goebbels’ yang berbohong berulang kali,” kata Penasihat LFL N Surendran.“Secara dasarnya, kementerian dalam negeri sekali lagi mengulangi bahawa mahkamah menilai semua bukti termasuk keterangan psikiatri dan mengekalkan hukuman mati, tetapi ini tidak menjawab kebimbangan di Malaysia, Singapura dan di seluruh dunia yang melihatnya sebagai satu keputusan kejam, tidak berperikemanusiaan dan menyalahi undang-undang kerana melaksanakan hukuman mati terhadap orang seperti Nagaentran yang memiliki fungsi intelek IQ 69, selain menghidap Sindrom ADHD dan masalah kognitif lain.”LFL juga mempersoalkan dakwaan kementerian dalam negeri Singapura yang berkata pakar psikiatri pihak pembelaan dalam perbicaraan Nagaenthran yang berkata lelaki itu tidak cacat dari segi intelek.“Walhal, pakar psikiatri pembelaan Dr Ung Eng Khean dari Pusat Perubatan Adam sebenarnya memberi keterangan di Mahkamah Tinggi bahawa Nagaenthran adalah orang kurang upaya (OKU) dari segi intelek. Penelitian segera terhadap penghakiman yang dilaporkan akan mengesahkan perkara ini,” katanya.Singapura menghadapi tekanan yang semakin hebat sama ada di negara itu atau di Malaysia yang menuntut hukuman mati terhadap Nagaenthran dihentikan. Para aktivis dan NGO hak asasi manusia mengingatkan Singapura tentang kewajipannya mematuhi perjanjian antarabangsa yang melarang hukuman mati ke atas OKU kurang keupayaan mental atau terencat akal.Petisyen dalam talian juga turut menggesa Presiden Singapura Halimah Yacob menggunakan kuasanya untuk memberikan pengampunan kepada Nagaenthran di mana ia telah mengumpulkan hampir 60,000 tandatangan.Pada 3 November, puluhan aktivis berkumpul di Parlimen Kuala Lumpur bagi menggesa kerajaan Malaysia membuat rayuan kepada Singapura bagi menyelamatkan nyawa Nagaenthran.Sementara itu, cabaran perlembagaan seorang peguam Singapura juga dijangka didengar pada Isnin dalam usaha terakhirnya untuk menghentikan hukuman mati itu.


BN perlu menang di Tioman demi parti, rakan gabungan, kata Wan Rosdy

Barisan Nasional (BN) perlu menang pada Pilihan Raya Umum ke-15 (PRU15) Dewan Undangan Negeri (DUN) Tioman, bagi menjaga maruah parti dan rakan gabungannya Pakatan Harapan (PH), kata Pengerusi BN Wan Rosdy Wan Ismail.
Beliau berkata kemenangan BN bagi menawan kerusi itu juga, signifikan bagi menyeimbangkan kedudukan jumlah kerusi di DUN Pahang, dalam menjamin kestabilan dan kemakmuran rakyat di negeri Pahang.
Berdasarkan keputusan PRU15, BN memperoleh 16 kerusi DUN, kurang satu berbanding Perikatan Nasional (PN) iaitu sebanyak 17 kerusi manakala PH (8).
“Kita tak ada pilihan setakat hari ini kedudukan (sentimen pengundi) masih 50-50, tetapi saya dimaklumkan graf (sokongan kepada BN) masih meningkat.
“Sebabnya, yang pertama kita dengan PH ikhlas dan BN pun ikhlas demi untuk kita menubuhkan kerajaan, demi kestabilan negeri,” katanya ketika berucap di Program Santai Anak muda di Rompin semalam.
Wan Rosdy yang juga Menteri Besar Pahang menyeru barisan jentera parti untuk lebih agresif bertemu seramai mungkin pengundi bagi meraih sokongan untuk menjamin kemenangan BN khususnya undi pengundi muda.
PRU15 DUN Tioman akan berlangsung pada 7 Disember ini, selepas ditangguhkan ekoran kematian calon PN Md Yunus Ramli, 61, pada 3.30 pagi hari pengundian 19 November lepas, dipercayai akibat serangan jantung.
Pilihan raya itu menyaksikan saingan lima penjuru antara calon BN Mohd Johari Hussain, Mohd Fadzli Mohd Ramly (PH), Nor Idayu Hashim (PN), Osman A Bakar (Pejuang) dan Sulaiman Bakar (bebas).
Bagaimanapun, Amanah sebelum ini memaklumkan Fadzli memberi laluan kepada Johari, mengambil kira kerjasama antara BN dan PH membentuk kerajaan negeri Pahang selepas PRU15.


Amanah sedia bekerjasama dengan parti selain PH bentuk kerajaan baru Perak

“Tiada yang mustahil” apabila tiba masanya untuk membentuk satu gabungan baru, kata Pengerusi Amanah Perak Asmuni Awi semalam.“Dalam situasi mencabar ini, kami sedia bekerjasama dengan mana-mana pihak untuk menubuhkan sebuah kerajaan yang stabil,” katanya kepada Bernama ketika ditanya sama ada Amanah Perak sanggup bekerjasama dengan parti politik lain di negeri Perak bagi penubuhan sebuah kerajaan negeri yang baru.Pada Jumaat, Ahli Parlimen Padang Rengas Mohamed Nazri Abdul Aziz dilaporkan mencadangkan supaya Umno bekerjasama dengan Amanah dan PKR untuk membentuk sebuah kerajaan baru di negeri Perak.Asmuni merupakan antara tiga pemimpin Pakatan Harapan (PH) yang diterima menghadap Sultan Perak Sultan Nazrin Shah hari ini selepas Menteri Besar Ahmad Faizal Azumu gagal mendapat sokongan majoriti dalam undi percaya terhadap beliau di Dewan Undangan Negeri (DUN) pada Jumaat.Dua lagi pemimpin PH berkenaan ialah Pengerusi DAP Perak Nga Kor Ming dan Pengerusi PKR Perak Farhash Wafa Salvador Rizal Mubarak.Pada Jumaat, Faizal hanya memperoleh 10 undi yang menyokong berbanding 48 yang menolak sementara seorang ahli dewan berkecuali dalam usul undi percaya terhadap beliau yang dibawa Abd Manap Hashim (BN-Pengkalan Baru).DUN Perak terdiri daripada 25 ahli Dewan Undangan Negeri (Adun) Umno, 16 DAP, lima Bersatu, lima Amanah, tiga PKR, tiga PAS dan masing-masing satu daripada Gerakan dan Bebas.Pada Jumaat, Ahli Parlimen Padang Rengas Mohamed Nazri Abdul Aziz dilaporkan mencadangkan supaya Umno bekerjasama dengan Amanah dan PKR untuk membentuk sebuah kerajaan baru di negeri Perak.Beliau dilaporkan berkata adalah tidak mustahil untuk berbuat demikian kerana parti berkenaan bersama-sama menolak usul undi percaya terhadap menteri besar.Kenyataan sama juga dizahirkan Adun Tebing Tinggi Abdul Aziz Bari dari DAP yang berkata apa pun boleh terjadi selagi ia mematuhi peraturan Perlembagaan dan tidak bertentangan dengan norma.Bagaimanapun, dalam mesyuarat khas badan perhubungan Umno negeri malam tadi yang dihadiri Presiden Umno Ahmad Zahid Hamidi dan Nazri sendiri, tiada pemimpin PH yang hadir.


Mahkamah tangguh lagi keputusan rayuan kes rasuah Azeez

Mahkamah Rayuan sekali lagi menangguhkan keputusannya berhubung rayuan Abdul Azeez Abdul Rahim untuk membatalkan pertuduhan rasuah dan pengubahan wang haram ke satu tarikh lain, apabila bekas pengerusi Tabung Haji itu tidak sihat.
Panel yang terdiri daripada hakim Kamaludin Md Said, hakim Abu Bakar Jais dan hakim Che Mohd Ruzima Ghazali menangguhkan tarikh bagi menyampaikan keputusan mereka ke hari Isnin ini.
Peguam Azeez, Amer Hamzah Arshad memberitahu mahkamah bahawa anak guamnya tidak dapat hadir ke mahkamah hari ini kerana menghidap gastroenteritis akut sejak 2 pagi tadi dan telah pergi ke Pusat Perubatan Universiti Malaya untuk mendapatkan rawatan.
"Kami telah menangguhkan kes ini berkali-kali, walaupun kami tidak mahu mempertikaikan kesihatannya, tetapi tidak sepatutnya proses mahkamah disalah guna," kata hakim Kamaludin.
Amer Hamzah berkata ia bukan niat anak guamnya untuk menyalahgunakan proses mahkamah, dan berjanji untuk memberikan salinan sijil sakit Azeez kepada mahkamah.
Panel itu pada mulanya dijadualkan menyampaikan keputusan berhubung rayuan Azeez bulan lepas, namun ditangguhkan ke hari ini kerana Amer Hamzah memberitahu mahkamah sebelum ini bahawa beliau telah membuat representasi kepada Jabatan Peguam Negara.
Bagaimanapun hari ini Amer memaklumkan hakim bahawa beliau tidak menerima sebarang jawapan mengenainya.
Hakim Kamaludin berkata beliau berharap pihak yang terlibat akan memberi jawapan kepada representasi itu.
“Kalau tolak, perlu beritahu supaya ada jawapan dan perkara itu tidak tergantung,” katanya.
Timbalan pendakwa raya Ku Hayati Ku Haron kemudian berkata beliau akan memaklumkan perkara itu kepada pihak atasan.
Hakim Abu Bakar kemudian berkata di pihaknya, mahkamah sudah bersedia untuk menyampaikan keputusan.
Azeez, 55, merayu terhadap keputusan Mahkamah Tinggi pada 12 Mac tahun lepas yang menolak permohonannya untuk membatalkan tiga pertuduhan rasuah dan 10 pertuduhan pengubahan wang haram melibatkan RM5.2 juta berhubung projek jalan raya di Perak dan Kedah.
Dia juga menghadapi 10 pertuduhan pengubahan wang haram membabitkan RM13.9 juta yang didakwa diterima daripada Menuju Asas Sdn Bhd.
Bagi pertuduhan rasuah, perbuatan itu didakwa dilakukan di CIMB Bank, Jalan Tun Perak di Kuala Lumpur pada 8 Disember 2010 dan di Affin Bank, Pusat Bandar Puchong, Selangor pada 13 Jun 2017 dan 10 April 2018, manakala bagi pertuduhan pengubahan wang haram, ia didakwa dilakukan di kawasan Lembah Klang antara 8 Mac 2010 dan 30 Ogos 2018.


Golongan B40 di Sarawak dipelawa mohon skim bantuan sewa rumah

Perbadanan Pembangunan Perumahan (HDC) Sarawak mempelawa golongan B40 berpendapatan isi rumah tidak melebihi RM2,131 sebulan untuk memohon Skim Bantuan Sewa Kediaman (SRAS).Ketua Pegawai Eksekutif HDC Sarawak Mohamad Asman Ahmad berkata SRAS adalah skim bantuan sewa sebanyak RM200 sebulan selama 36 bulan yang diumumkan Ketua Menteri Sarawak Abang Johari Openg dalam Belanjawan Negeri Sarawak 2021.“SRAS kini dibuka kepada mereka yang kini menyewa di sekitar bandar Kuching, Sibu, Bintulu dan Miri,” katanya dalam kenyataan hari ini.Katanya, skim ini juga dijangka dapat memanfaatkan kira-kira 20,000 isi rumah yang layak terutama golongan berpendapatan rendah dan terkesan disebabkan pandemik Covid-19.“Permohonan SRAS adalah terbuka untuk warganegara Malaysia khasnya anak Sarawak. Peserta yang tersenarai di dalam sistem e-kasih dan/atau pendapatan isi rumah tidak melebihi RM2,131 sebulan juga dialu-alukan memohon,” katanyaPemohon boleh mendapatkan maklumat dan memuat turun borang permohonan SRAS secara percuma di laman web HDC http://hdc.sarawak.gov.my atau menghubungi Ibu Pejabat HDC Kuching di talian 082-444381 atau 082-443681 untuk sebarang pertanyaan.


Kes harian turun ke paras 1,500 jangkitan, 3 lagi terkorban

1,572 kes baru Covid-19 direkodkan semalam menjadikan jumlah keseluruhan sebanyak 4,817,251 kes.
Sebanyak 2,695 pesakit turut dilaporkan sembuh, menjadikan jumlah keseluruhan kes sembuh sebanyak 4,754,911.
Ketika ini, 26,032 kes aktif direkodkan, dengan 24,797  atau 95.3% daripadanya sedang menjalani kuarantin kendiri.
Dalam pada itu, empat (0.0%)  kes kini berada di pusat kuarantin sementara 1,171 (4.5%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 60 kes dan 37 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 61.2%, dengan kes Covid-19 merangkumi 16.3%.
Tiga lagi kematian dilaporkan menjadikan kes keseluruhan sebanyak 36,308 orang.


Sorry.


KPDNHEP teliti isu kelewatan penerbangan AirAsia

Menteri kementerian perdagangan dalam negeri dan hal ehwal pengguna (KPDNHEP) berkata pihaknya meneliti isu kelewatan penerbangan syarikat tambang murah AirAsia sekali gus menggesa kementerian pengangkutan (MOT) dan Suruhanjaya Penerbangan Malaysia (Mavcom) mencari jalan penyelesaian berhubung isu tersebut.Dalam sebuah bebenang ciapan Twitter, Menteri Perdagangan Dalam Negeri dan Hal Ehwal Pengguna Alexander Nanta Linggi berkata, walaupun isu tersebut berada di bawah bidang kuasa MOT, namun beliau berkata pihaknya akan campur tangan kerana ia turut terkait dengan hak pengguna.“Selepas mengumpulkan keluhan, rungutan dan aduan pengguna (penumpang) mengenai isu kelewatan penerbangan AirAsia.“Pihak saya membuat penelitian awal (dari segi kepentingan pengguna mengikut bidang kuasa KPDNHEP) dan terus menghubungi pengurusan AirAsia bagi mendapatkan maklum balas lanjut,” katanya.Menurut Alexander, usaha merungkai masalah berkait syarikat itu perlu dibuat secara teratur bagi memastikan penyelesaian menyeluruh dapat dirangka dan dilaksanakan.“Tiada ‘sembang kari’, cakap tak serupa bikin, ‘siasat dan siasat’ atau sekadar berpeluk tubuh dalam isu ini.“Saya mendesak supaya MOT dan Mavcom untuk lebih proaktif serta tampil untuk mencari penyelesaian terbaik berhubung isu ini,” katanya.Terdahulu, ramai penumpang AirAsia meluahkan rasa tidak puas hati di media sosial apabila pesawat yang telah dijadualkan untuk berlepas diumumkan akan ditangguh daripada masa yang telah ditetapkan.Ekoran kelewatan tersebut, ramai penumpang terpaksa menunggu lama di lapangan terbang sehingga memakan masa beberapa jam.AirAsia turut dilaporkan membuat penjadualan semula bukan hanya sekali, bahkan berulang kali bagi penerbangan yang sama.Selain itu, Alexander berkata isu kelayakan pengguna mendapatkan pampasan sekiranya mengalami kelewatan penerbangan sebegini turut dibangkitkan.Katanya, beliau meminta AirAsia menyediakan carta aliran mengenai proses memfailkan aduan rasmi bagi mendapatkan pampasan.“Bagaimanapun pampasan berkenaan tertakluk kepada kepada garis panduan ditetapkan Mavcom sebagai agensi kawal selia dalam isu ini,” katanya.“Saya juga dimaklumkan bahawa AirAsia akan memberikan maklum balas lengkap terhadap isu yang diketengahkan pengguna menerusi KPDNHEP, dalam tempoh 24 jam ini.”


Masih terlalu awal untuk tarik balik sekatan pergerakan di UK

Setiausaha Kesihatan Britain Matt Hancock pada Ahad berkata masih terlalu awal untuk menarik balik sekatan pergerakan kerana kadar penurunan kes Covid-19 belum pada tahap memuaskan, lapor Agensi Anadolu.Data kerajaan menunjukkan terdapat 30,004 lagi jangkitan dan 610 kematian, menjadikan jumlah kes sejak mula wabak dikesan ialah sebanyak 3,647,463 kes dan 97,939 kematian.Lebih 6.3 juta orang sudah menerima dos vaksin Covid-19.“Kita semua sepatutnya perlu sangat bimbang dengan pandemik, patuhi peraturan dan langkah pencegahan,” katanya dalam temu bual dengan Sky News.Beliau berkata tidak dapat dipastikan sejauh mana varian baru dari Afrika Selatan dan Brazil bertindak balas terhadap vaksin.“Varian baru ini yang sangat saya risaukan,” kata Hancock.Dalam satu lagi wawancara dengan BBC beliau berkata kerajaan mengenal pasti 77 kes varian Afrika Selatan di United Kingdom.“Itulah sebabnya kami kenakan langkah sekatan sempadan yang ketat terhadap pergerakan dari Afrika Selatan,” katanya.